Gas naturalaren prezioak ia lau urte dira maila baxuenean daudela | Consumer\nGas naturalaren prezioak ia lau urte dira maila baxuenean daudela\nTarifak %0,8 jaitsi dira gaurtik aurrera, Ekonomiaren arabera, gasaren kostuak behera egin duelako.\nMerkatu arautuko gas naturalaren prezioak %0,8 jaitsi dira gaurtik aurrera etxeko kontsumitzaileentzat eta enpresa txiki eta ertainentzat (ETE). Hau da tarifa horien laugarren jaitsiera jarraitua duela urtebetetik, eta azken lau urteetatik maila apalenean kokatzen ditu, zehazki, 2000ko otsailetik.\nMerkatu arauturako gas naturalaren prezioa urte bakoitzeko urtarrilean, apirilean, uztailean eta urrian finkatuko da, eta dagokion hileko hirugarren asteartean sartuko da indarrean. Kalkulua formula matematiko konplexu baten arabera egiten da. Formula horrek kontuan hartzen ditu lehengaien eta produktuen prezioa eta euro/dolar kotizazioa.\nAdibide gisa 3.2 tarifa hartzen badugu (5.000tik 50.000 kilowatt/ordu), hau da, etxeko erabiltzaile gehienek dutena, termino aldakorra 0,032913 euro/kWh-ra jaisten da eta termino finkoa 5,11 euro/hil da, atzo Estatuko Aldizkari Ofizialean (BOE) argitaratu zuenez. Prezio horiek dira apalenak 2000ko otsailaren 15etik aurrera, orduan termino aldakorra 0,03228 euro/kWh baitzen. eta termino finkoa 5,37 euro/hil zen.\nOrdutik aurrera, gasaren tarifek elkarren segidako bost igoera izan zituzten, eta 2001eko maiatzera arte ez zen lehenengo jaitsiera izan. 2002an prezioak jaitsi egin ziren otsailean, eta bi igoera ekainean eta urrian. Ordutik hona, tarifa horiek% 5,45 murriztu dira, batez beste.\nEkonomia Ministerioak azaldu duenez, tarifak jaitsi egin dira, batez ere, "gasaren kostuaren bilakaeraren ondorioz. Izan ere, petrolio gordinaren nazioarteko kotizazioak igo egin diren arren eta euroak dolarraren aldean duen parekotasunak bilakaera ona izan duen arren, gaur egun indarrean dagoenaren aldean beheraxeago dago (%3,6)".\ngas-eu natural-eu precios-eu


Adin guztietako 100 lagunek Donostiaz duten ikuspegia azaltzen du BEGIRADA GARAIKIDEAK - EUSKADI LAGUNKOIA\nAdin guztietako 100 lagunek Donostiaz duten ikuspegia azaltzen du BEGIRADA GARAIKIDEAK\nlagunkoia\tdonostia lagunkoia\tDonostia\terakusketa\nErabili eta botatzeko kamerekin egindako 800 argazkik osatzen dute erakusketa, eta ikusleengan gogoeta piztu nahi du, hiri berean bizi diren pertsonen adinak bertako espazioak ikusteko dugun modua nola baldintzatzen duen hausnar dezagun.\nBegirada garaikideak erakusketa larunbata honetan, azaroak 16, inauguratu da, eta abenduaren 9ra bitartean egongo da ikusgai Donostiako Zuloaga plazan. Adinak hiria ikusteko eta bizitzeko moduan zer-nolako eragina duen pentsaraztea da erakusketaren muin eta mamia; alegia, ikusleak ulertzea zirkunstantziek eta bizi-esperientziek baldintzatzen dutela pertsona bakoitzaren begirada. Donostiako Udalak bultzatu du erakusketa Donostia Lagunkoia planaren bidez, eta horretan laguntzaile izan ditugu Tabakalera-Ubik Sorkuntza Liburutegia eta MUGAK Euskadiko Nazioarteko Arkitektura Bienala. Adin guztietako 100 herritarrek erabili eta botatzeko kamerekin ateratako 800 argazki ikusteko modua izango dute erakusketara joaten direnek.\nErakusketa taxutzeko orduan, gure populazio-banaketak agerian uzten duen datu adierazgarri bat hartu dugu oinarri: Donostiak 100 biztanle baino ez balitu, 17 biztanle egongo lirateke 19 urtetik beherakoak; 15, 20 urtetik 34 urtera bitarteko tartean egongo lirateke; 29, 35etik 54ra bitarterainokoan; 21, 55etik 70era bitarterainokoan, eta 70 urtetik gorako 18 biztanle leudeke. Horregatik, erakusketa honetan ere 100 herritarrek parte hartu dute, proportzio horixe bera irudikatu nahi izan delako. Batak bestearekin antz handirik ez duten pertsonak espazio berean bizi dira, hiri berean, eta garaikideak dira, sasoi berean bizi direlako denak. Labur esanda, Donostian bizi diren zenbait herritarrek beren hiriaz zer ikuspegi duten azaltzen da erakusketan, ikuspegi hori zirkunstantzia eta bizi-esperientzia pertsonalen ondorio zenbateraino den gogoetatu dezagun.\nBizi-zikloengatik eta adinagatik ez ezik, beste zirkunstantzia askorengatik ere oso desberdinak dira erakusketan parte hartu duten herritarrak: jatorria, lanbidea, bakoitza bizi den auzunea… Sukaldaritza-ikasle bat, moja bat, irakasle bat, artista bat, arkitekto bat, polizia bat, ekintzaile bat, diseinatzaile bat… Erakusketan ageri diren donostiar guztiei jarraibide bera eman zitzaien: urriko bi astean zehar, erabili eta botatzeko kamera hartu, eta kalera irten behar izan zuten zortzi galderari bisualki erantzuteko:\nBesteak beste: Zein da Donostian gehien atsegin duzun lekua? Non erlazionatzen zara besteekin? Zer lekutan ematen duzu denbora gehien? Zerk liluratzen zaitu? Argazkiak berak dira erantzunak, noski, asko eta asko hiriko parke eta berdeguneetan atereak, edo adin guztietako jendearen topaleku diren lekuetan, hala nola Nautikoan, baina baita intimitate handieneko espazioetan ere; etxean, esate baterako.\nErakusketatik hainbat ondorio atera daitezke: nabarmenena, seguru asko, hiriari begiratzen dieten begiak adina Donostia daudela, hau da, pertsona bakoitzak bere erara interpretatzen dituela espazioak, leku bakoitzak esanahi pertsonal jakinak dituela, eta norberak modu batean edo bestean jokatzen duela leku batean edo bestean egon. Hala ere, begirada guztiak sakonago aztertuz gero, konturatzen gara elementu, ilusio eta motibazio komunak ere badituztela erakusketan parte hartu dutenek. Zehatz esatera, erakusketak agerian uzten du “denok hiri berean bizi garela, eta hiria begirada guztien baturaren ondorio dela, eta horri esker dela posible denon arteko bizikidetza”.\n“Ehun begirada desberdin, batzuetan ikusten ez ditugun hirietan dauden tokiak ikuspegi desberdinetatik aberastu, zehaztu eta nabarmentzen dituztenak. Ekimen honek erakusten du aniztasunean beti daudela pertsonak lotzen dituzten faktoreak. Kasu honetan, hiria bera da lotune horiek sortzeko eta ikusarazteko topagunea. 100 hiritar horien ikuspegiak denok gure lekua daukagun Donostia bat estalgabetzen digu, gure jatorria, lanbidea edo adina edozein dela ere. Donostia inperfektu, inklusibo eta ameslari baten murala eta mosaikoa da erakusketa hau". Halaxe esan du Eneko Goia Donostiako alkateak, hark inauguratu baitu erakusketa bertan parte hartu duten herritarrekin eta haien senitarteko eta lagunekin batera egin den ekitaldian. MUGAK Euskadiko Nazioarteko Arkitektura Bienalaren izenean, Pedro Astigarraga komisarioak nabarmendu du “erakusketan ageri diren ehun begiradak pluraltasunaren eta transbertsaltasunaren eredu direla, eta MUGAK-ek balio horiek babesten dituela”.\nBegirada horiek argazkien bidez islatzeko, Begirada garaikideak erakusketan parte hartu duten herritarrek erabili eta botatzeko kamerak erabili dituzte, eta horrek agerian uzten du erakusketaren helburua ez dela argazkien kalitate teknikoa bermatzea izan, baizik eta kameren atzean dauden begiradak transmititzea. Gainera, argazki analogikoan ez dago ez filtrorik eta ez konponketarik, dena da den bezalakoa.\nArgazki-erakusketa, Donostia Lagunkoiak bultzatua Euskadiko Nazioarteko Arkitektura Bienalaren bigarren ediziorako, Donostiako Zuloaga plazan egongo da ikusgai hurrengo azaroaren 16tik abenduaren 9ra bitartean. Erakusketa hau MUGAK Bienalaren bigarren edizioko azkenetako bat dugu. Momentuan, gai askori buruzko hamarren bat erakusketa daude ikusgai gure hirian, denak ere arkitekturan eta hirigintzan ardaztuak, bi diziplina horiek pertsonen bizimoduan nolako inpaktua duten aztertzeko.\nDonostiako Udalak lanean dagoen "Garraio Bertikalaren Plana" aurkeztuko die herritarrei\nEl Ayuntamiento de Donostia-San Sebastián presentará a la ciudadanía el proyecto del "Plan de Transporte Vertical" en el que está trabajando\nDonostia Lagunkoiak Hiri Plana aurkeztu du\nGure 10. urteurreneko kontakizuna burutzeko bilduta\nEuskadi Lagunkoia sarera atxikita dauden udalerriekin biltzen ari gara.\nGure 10. urteurrena ospatzen dugu\nOspatzeko arrazoi eder bat dugu: Euskadi Lagunkoia proiektuak 10 urte bete ditu.


KoopFabrikaren aurkezpena eta hasiera gaur, Hernaniko Iturolan - Urumea - Kronika.eus\nKoopFabrikaren aurkezpena eta hasiera gaur, Hernaniko Iturolan\nKronika - Erredakzioa 2020-02-03 00:00\nEkintzailetza sozialean formatzeko programa martxoa amaierara arte luzatuko da.\nKoopFabrika-k, Beterri Buruntzako udalen laguntzaz eta Gipuzkoako Foru Aldundiaren finantziazioari esker, ekintzailetza sozialean formatzeko programa antolatu du berriz Hernaniko Iturola elkarlan sorgunean.\nGaur 16:00etan aurkeztuko dute programa, Hernaniko alkatearekin eta Beterri Buruntzako udaletako lehendakariarekin batera.\nOtsailean hasi eta martxoa amaierara arte luzatuko den programaren bidez, proiektu ugarik izango dute ekintzailetza sozialean eta Ekonomia Sozial Eraldatzailean trebatzeko aukera. Proiektuek ikuspegi praktikoa eta teorikoa lantzeko aukera izango dute eta formazioa amaitu ostean bidelagun batekin jarraituko dute hasitako bidea.\n16:00etan aurkeztuko dute\nProgramaren xehetasunak 16:00etan aurkeztuko dituzte eta parte hartuko dute bertan: Arianne Kareagak (Lanki Ikertegiko ikerlaria eta KoopFabrikako koordinatzailea), Xabier Lertxundi Asteasuinzarrak (Hernaniko Alkatea) eta Maria Jesus Izagirre Iturzaeta (Beterri Buruntza Udaletako Lehendakaria).


Obrak Zapateroren E Planaren saila zela eta hasten dira, berorien amaieraren inguruko inongo aurreikuspenik izan ez arren. Ehunka mila euro gastatu eta gelditu egiten dira. Ez dago diru gehiagorik. 2011n Nafarroako Gobernuak milioi bat euro bideratzeko hitza ematen du...\nZatarkeria hau ahalbidetu zuten taldeek marroi polita dute gainean! Baina tafallar Udalean gehiengoa dira oraindik ere, eta indizio guztiek diru publikoa xahutzen jarraituko dutela adierazten dute, beren akatsa ez onartu eta dagoeneko gastatutakoa ez justifikatzeko bada ere!\nBerriki, UPN eta PSNren Gobernuak 150.000 euroko diru-laguntza eskaini du. Ia milioi bat euro geldituko litzateke emateke proiektuaren hasieran emandako hitz hartatik... 150.000 eurora jaitsi dute, diogun bezala, gainera baldintza (xantaia, esan beharko litzateke) moduan udara honetarako zabal daitezela jarriz.\nEuro horiekin ezer gutxi egiterik dago, beraz, ez dakigu noren ekimenaz, polikiroldegiko ustiapenaren esleipendunek 305.000 euroko ekarpena egin dezatela proposatu da. Proiektatutako hornidurekin igerilekuak ireki ezingo liratekeela, eta\nerabiltzeko prest udara bukaeran hiruzpalau egun besterik ez liratekeela egongo eta, azken batez, lardaskeria hutsa egingo litzatekeela alde batera utzita, konpromiso hau bere gain hartzeak, herriko polikiroldegiaren kudeaketa gutxienez hamar urte gehiagoz Mas Quatro enpresari luzatzera derrigortuko luke; gure ustez honek udalbatzaren erabaki eta kudeaketa gaitasuna enpresa pribatu baten mesedetan hipotekatuko lukeen eskandalua da.\nBildu Tafallan igerileku berrien eraikuntza proiektu xahutzaile eta funsgabea dela pentsatuz jarraitzen dugu. Enpresa pribatu batek finantzatzearen proposamenak udalaren diru kutxan benetako fondo-desbideratzea suposatuko luke, burutuko balitz 850.000 euro inguru sartzeari uztea suposatuko luke eta. Berriro ere ezkutuko interesak dituen afera baten aurrean ote gaude?\nHerri kontsulta burutzeko prest gaudela adierazi nahi dugu, tafallarrek zein igerileku eta non nahi dituzten erabaki dezaten. Behingoz, herritarrak izan daitezela udalaren jarduera bideratuko dutenak. Bildu Tafallan beronen emaitza onartuko dugu, baina UPN, PSN eta IT herri-kontsulta hau burutzeko prest sikiera ote daude?\nTafallan, 2012ko maiatzaren 16an\nEn Tafalla a 16 de mayo de 2012.


Tim Holehouse+Gipsy Rufina+Mor more [Igandean Putzuzulon 18:00etan] – Putzuzulo Gaztetxea – Zarauzko ametsen fabrika\nTim Holehouse+Gipsy Rufina+Mor more [Igandean Putzuzulon 18:00etan]\n2013-04-22Xakela Gaztetxe Asanblada0 Comments\n(Arraio Irratiak zuzenean emitituko du)\nKontzertu akustikoa pikoteo eta guzti!\nBigarren aldiz gure artean dugu bidaiatzen bizi den bluesman ingelesa. Ahots lodi eta ilunaz janzten ditu bere blues zaharrak. Ahots urratu eta indartsuak zuzeneko potenteak eskaintzen dizkigu. “Fight” diska berria aurkezten datorkigu eta bertako abestiak eskainiko dizkigu igandean Putzuzulon\nIndi folk italiar bakarlariaren 3 bira Euskal Herrian. Gurean hainbat aldiz izan den Old Seed-en eskolako musikaria. Old Seed italiarra bezala ere ezagutzen da Europan zehar. Europa osoa zeharkatu duen bira amaiezinean jarraitzen du eta beste behin gurean kontzertua egiteko geldialdia egingo du. ahots eta doinu goxoak, letrarik gordinenekin.\nIgande arratsaldetan ondo pasatzeko helburuarekin gelditzen hasi ziren bi neska gazte gara, denborarekin kanta batzuk ateratzen joan zirenak… Ilusio eta gogoz, bi gitarrekin 2010eko udaran eman genuen lehenengo kontzertua Zarauzko Putzuzulo Gaztetxean, eta urtebetera hirugarren lagun bat gehitu zitzaigun bere kaxarekin kantei erritmo pixkat emateko. Ordutik kontzertuak ematen gabiltza, eta 2013ko maiatzean lehenengo maketatxoa ateratzeko asmoa dugu!


Urriko Iraultzaren 100. urteurrena dela eta hitzaldi zikloa Urola Kostan - - Baleike.eus\nIparra Zumaia 2017-10-23 11:33\nIparrak, Urola Kostako beste gazte eragileekin elkarlanean, Urriko Iraultza igaro zenetik ehun urte betetzen direla oroitzeko eta orduan gertatutakoa aztertzeko, zein etorkizuna argitzeko hitzaldi sorta bat antolatu dugu Urola Kostako herri ezberdinetan. Zumaian, azaroak 10, ostirala, arratsaldeko seietan bilduko gara Torreberri Gaztetxeko bigarren solairuan "Langile boterearen eraikuntza Euskal Herrian egungo erronkak" hitzaldian.\nHalaber, antolakuntzan gabiltzan gazte eragile ezberdinok honako irakurketa hau zabaldu nahi dugu:\nEREINDAKO BORROKETATIK IRAULTZA LORATUZ (1917 – 2017)\nMende bat erraz esaten da, baina ez da erraz pasatzen. 100 urte igaro dira errusiar zapalduek saiakera historiko eta heroiko hura egin zutenetik, baina gizakiak oraindik ez ditu metalezko eskuburdinak hautsi. Historiak berak erakusten digu historia nolakoa den, eta historia gogorra da, latza. Hori guztia gure begiekin ikusi eta gure gorputzekin bizi izan dugu, eta hori guztia gure ideia eta gure eskuekin borrokatzen saiatu izan gara 1917an Errusian, 1953an Kuban, 1960-70ko hamarkadetan Italian, 2014ean Gamonalen, eta zer esanik ez Euskal Herrian. Orain arte Historiak ez du aurrera egin atzerakadarik gabe; garapena eta erregresioa ez dira elkar baztertu. Baina kontuz, historia guk egiten dugu; historia gizakiek egiten dute etengabe. Historia bilakaera da, mugimendua, eta hori da daukagun errealitate bakarra. Gizakiak ezin du historiatik kanpo jardun, gizakia baita historia egiten duena.\nNola egin aurre etsaiari bere dominazio formak gero eta konplexuagoak bihurtu diren garai honetan? Zer irakaspen atera menderatuak izan diren baina gizarte burgesa kolokan jartzera iritsi izan ziren borroka historikoetatik? Nola antolatu mugimendu oso bat bere interesetan soilik oinarrituko den horizonte teoriko baten barnean? Zer nolako oztopo zehatzak aurkitu izan ditu langile mugimenduak historian zehar? Eta zer praktika garatu izan ditu langile mugimenduak oztopo horien aurrean? Galdera horiek eta askoz gehiagok erasotzen gaituzte egunero. Ezinbestekoa bihurtu da gauzak ondo egitea, akatsak oso garesti ordaintzen baitira etsaiaren erreinuan. Horregatik joan nahi dugu arazoaren oinarrira. Erradikala izatea ez da aukera bat, beharrizan bat baizik. Botere burgesaren aurkako mugimenduak ezin ditu botere horren zimenduak betikotu. Beste modu batera esanda, arazoa ezin da kapitalaren barne problematika gisa ulertu. Ezinbestekoa da kapitala bere osotasunean arazo bezala identifikatu eta borrokatuko duen langile mugimendu eraginkor bat artikulatzea. Mugimendu horrek, bidean, Historiaren herentzia baliotsu guztia bere egin beharko du: kulturaren aberastasunez jantzi, desjabetuon arteko elkartasunaz lotu, gizon eta emakumeen diskriminazioa ezabatu, printzipio etikoak eraiki, geure boterea eraiki, etab.\nHori guztia buruan dugula elkartu gara eskualdeko zenbait eragile jardunaldi hauek antolatzeko. Antagonismoan oinarritutako esperientzia historikoetatik ikasteko asko daukagulako prestatu ditugu hitzaldi hauek, geuk ere langile mugimendu historikoaren liburuan zenbait lerro idatzi nahi ditugulako. Pertsonen arteko harremanak ezingo ditugu bere aberastasun infinituan garatu ez badugu esplotazio marko kapitalista gainditzen. Jabetzaren eta soldatapeko lanaren distantzia hori deuseztatu nahi dugu, ezabatu nahi dugu, eta horren gainean erabilera eta beharrizan sozialen arabera antolatuko den gizartea eraikitzea dagokigu. Gizakiaren askatasuna horren baitan dago. Lehen esan dugu historia bilakaera besterik ez dela, bada, gizakia bilakaera horretan txertatzen da mugimendu horren noranzkoa bideratzeko. Ea liburua amaituko duten azken lerroak idazteko gai garen.


Arimaren Premiak IX\nArimaren Premiak IX –\nGaztigua da arimaren hil ala biziko beharra. Bi motatakoa da, diziplinarioa edo penala. Lehen motakoek segurtasuna emaiten dute gaizkileen kontra, zeinen aurkako borroka nekagarriegia izango bailitzateke ez balitz kanpotikako laguntza bat. Baina arimarentzat gaztigu beharrezkoena da krimenaren kontrakoa. Izan ere, krimenarengatik gizakiak berariaz bere burua jartzen du beste gizaki orori lotzen duen betiereko obligazioen saretik kanpo. Soilik gaztiguak kriminala berriro sarraraz dezake sare horretan, erabat gizaki honek gaztigua onartzen badu, eta bakarrik partzialki ez badu onartzen. Nola gosez sofritzen duen gizakiari errespetua erakusteko manera bakarra jatera emaitea den, legetik kanpo jarri den gizakiari errespetua erakusteko manera bakarra da legean sarraraztea legeak manatzen duen zigorra aplikatuz.\nSimone Weil, Mark Linsenmayerren ilustrazioa\nGaztiguaren beharra ez da asetzen, zorigaitzez eskuarki gertatzen den bezala, zuzenbide penala ez delako izuikararen mediozko hertsadura-metodo bat baizik.\nBehar horren asebetetzeak lehenik exigitzen du zuzenbide penalari hunkitzen dion guziak ager dezan ezaugarri bat ospetsu eta sakratua; exigitzen du ere legearen ospetasuna zabal dadin auzitegira, politziara, akusatura, kondenatura, eta horrela izan dadin garrantzi gutiko auzietan ere baldin eta libertate-gabetzea bederen aplikatzen ahal badute. Gaztigua ohore bat izan behar da, ez du bakarrik krimenaren ahalgea ezabatu behar baina agertu behar du ere gehiagoko heziketa bat bezala zeinak zigortua derrigortzen baitu ongi publikoarentzako arduratasun-maila handiago bat izaitera. Zigorraren gogortasuna obligazio urratuaren naturari egokitu behar zaio ez eta gizarte-segurtasunaren interesei.\nErrealitatean zer ikusten dugu? Poliziarentzako estimuaren galtzea, lege-gizonen arinkeria, kartzelako erregimen eskasa, zigortuen baztertze sozial behin betikoa, zigor-eskala bat zeinak aplikatzen baitu zigor bat askoz latzagoa hamar lapurketa tipirentzat ezen ez eta emakume-bortxaketa batentzat edo hilketa batzuentzat, zigor eskala bat zeinak zigorrtzen baitu bizitzako ezbehar sinple batentzat. Oker hauen guziengatik ezin da existitu gure artean gaztiguaren izena mereziko lukeen deus.\nHobenentzat krimenentzat bezala, inpunitate-gradua handitu behar da ez gizarte-mailetan igo ahala baina jauts ahala. Bestenaz, zigorrek eraginiko sofrikarioak sentitzen dira boterearen hertsadurak edo bidegabekeriak bezala, eta ondorioz galtzen dute gaztiguaren balioa. Gaztiguaren balioa existitzen da bakarrik eraginiko sofrikarioa justiziaren sendimenduarekin batera doalarik. Nola musikalariak edertasunaren sentimentua pizten duen musika-soinuen bidez, horrela ere sistema judizialak sofrikarioaren bidez, baita kasua etorritakoan heriotzaren bidez ere, justiziaren sentimentua pizten jakin behar du kriminalaren bihotzean. Nola min hartu duen aprendiz batez erraiten den ofizioa zaiola gorputzean sartzen, horrela, aragiaren sofrikarioaren bitartez, gaztigua da ariman justizia sarrarazteko metodo bat.\nGoikoen inpunitatea lortzeko konspirazioa eragozteko metodo onena aurkitzea da problema politiko zailetarik bat.\nSoluzionatzea bakarrik posible da baldin eta gizon batek, edo hainbat gizonek badute horrelako konspirazioa eragozteko ardura, eta gizon horiek bizi badira egoera batean zeinean beraiek ez diren konspirazioan sartzeko tentatuak izaiten ahal.\n «Disciplinaire ou penal» testuan\nArimaren premiak, Errogabetasuna, filosofia, gaztigua, simone weil\n8 pentsamendu “[Errogabetasuna] Arimaren Premiak IX”-ri buruz\nBenat Castorene 2021-05-14 10:57\nGaztiguari buruzko testu hau onartezina edo probokatzailea iduri lezake gutariko anitzi. Ene ustez ez dgo hemen probokatzeko xederik; Erraten du argi ta garbi aurretik ongi hausnartu duena. .\nNi gehien harritu ninduena zen heriotzako gaztigua lasai lasai aipatzea gaitzespenik gabe. Ene ustez, bere buruarekin biziki logikoa dela.\nIan kapaz naizen bere buruaren logika hori ber-formulatzen?\nGizakiak ezin du komunitatetik kanpo bizi duinik eduki. Krimenak krimenala komunitatetik haizatu du. Lehenik gaztiguak hobenduna sarrarazten du kolektibitatean hilda ere Gainera izakiak izate transzendentala du eta ez krimenak ez du sekula krimenalaren jjainkoarekiko lotura hautsi eta krimenalaren arima haren eskuetan dago.\nEspero dut ez naizela sobera makur eta ez zaituztedala eskandalizatu.\nMarkel 2021-05-14 18:08\nZigorra gizakiaren arimak duen beharra bezela. Gai latza, heriotz zigorraren aipamena eginaz,\nNere ustez, aipamen horren inguruan bi gauza hartu behar dira kontuan.\nBata, SWk egindako ‘erroztatzeari’ buruzko lan osoa gerra osteko Frantziaren antolamenduari ekarpen bezela hartua izan da, berak idatzi zuenean gerra bukatzeko oraindik asko falta bazen ere. Testuinguru hartan, heriotz zigorraren aipamena garaiko giro hartantxe ulertu beharko litzateke. Hala ere, zigorrik ‘txarrena’ bezala hartzen du. Ez al da horrela?\nBigarren, zuk ere aipatzen duzuna: gizakia lagunartean bizi da, eta subjektu izateko beste gizakiekiko eta komunitatearekiko obligazioak ditu. Obligazio hoiei uko egitea ez da beretzat zilegia. Konpromisoa da subjektibitatearen ardatza. Badago hortxe antzekotasun puntu bat gure ikuspegi tradizionalarekin. Etxea eta auzoarekiko erroztapena mantentzeko, ardurak hartzea (‘zorrak betetzea’) zegokien gure arbasoei.\nBeñat, oso serie ederra eta iradokigarria\nBenat Castorene 2021-05-14 21:56\nEgia erraiteko heriotz gaztiguaren aipatze horrek ni ere beti xifritu nau. Gainera ez doa batere bat SWen pertsonaiarekin. Horren froga, debrua ikusi zuen onartzeko Hitleren kontrako gerlan parte hartzeko ezinbestez alemanak hil egin behar zirela. Berak nahiago zuen bere bizi propioa sakrifikatu eta proposatu zuen emakune erizain komando batean frentearen atzean jausgailuz pausatua izaitea gerlari kolpatuak artatzeko “aliatu ala etsai” berdin. Erran gabe doa ez ziotela onartu.\nBestetik bada ( guretzat edo enetzat) kontraesan bat : harentzat gaztiguaren helburua ez zen “zigorra”, hobenduna hezteko eta komunittean berrintegratzeko metodoa baizik, eta heriotzak ez zuen ordea helburu hori betetzen ahal.\nGero gutiesten dugu aurrelari geniala izan arren bere garaikoa bazela ere eta denbora hartan konbentzituta nago gure aitaxi ta amati guziek onartzen zutela heriotz zigorraren ideia.\nBaina esplikazio horiek guziek ez naute oraindik erabat asegabetzen, sumatzen dut badela enigma horretan zerbait bere ikusmolde jinkotiarrarekin zer ikus duena.\nAdos naiz euskal tradizioarekiko antzekotasunarentzat. Askotan egin dut ene golkoan gure amatxi ta aitaxi laborariek hainbat gaietan SW hobeki ulertuko zutela guk baino. Niketz ( uste dut horrela erran daitekeela) preziatzen dutana da bortxatzen nauela ene buru muina inharrosi eta erabiltzera. Maisu pentsarazle bikaina da, guru baten kontrarioa.\nMarkel, zure galderak zinez plazer handia egin dit , erantzuteko mugatua nintzela sentiarazi nauzun arren. Astia baduzu segi iruzkintzen eta galdatzen mesedez.\nBenat Castorene 2021-05-15 07:07\nZure galdera txalotu dut baina ez diot ordea zuzen-zuzenean erantzun. Heriotz zigorra txarrena den SWentzat? Guretzat segur baietz, guretzat bizitza balore gaindiezina delako. Baina kasu bakan batzutan harentzat izango zen, kontra esana emaiten badu ere, metodo bakarra eta onena kriminala sarrarazteko konunitatearen duintasunean. Kontuan hartu behar dugu Bera, duintasunerako edo ahulena salbatzeko bizizitza emango zukeen desagertzear den arrazakoa zela eta.\nNoiz aplikatuko zuen heriotz zigorra?\nEz gizartearen mendekioz, ez gizartearen lasaitasunagatik ez ta etsenplua emaiteagatik ere, ez dut uste.\nBeharbada kriminalak komunitatea berrintegratzeko nahirik erakutsiko ez duenean. Fourniret bezalako munstro batentzat agian. Guk beharbada erremedioekin presondegian tratatu nahiago ginuke heriotzeraino.\nBukatzeko, ene memoria ez bada makur, nunbait errana zuen kontradikzioak ez gintuela baitezpada izitu behar, egiarekin edo errealtatearekin talka egiten dugulako seinale izan zitekeelako.\nMarkel 2021-05-15 12:38\nBeñat: nik ‘Echando raíces’ bertsio kastellanoa irakurrita daukat. Ahal dan apalena hitz egin behar dizut, itzultzailea zarenez, nik baino irakurketa sakonagoa egin duzula badakidalako. Baina, atal hori berrikusi eta gero, nere iritziz, heriotz zigorraren aipamena egiten duenean, ez du horren zaletasunik agertzen, ezta?\nJustiziaren sentimenduaz ari da, zuk ondo adierazten duzun bezala. ”En el peor de los casos” esaten du gaztelerako bertsioan. Zure itzulpenaz baliatuz, nik irakurritako bertsioaren arabera, honela izango litzateke, “sistema judizialak sofrikarioaren bitartez, edo heriotzaren bitartez [‘kasurik txarrenean’], justiziaren sentimentua pizten jakin behar du kriminalaren bihotzean”. Neretzat, esaldi horrek deskripziotik gehiago du jarrera hartze batetik baino.\nDena dela, ez nintzateke harrituko -esan bezala, garai hartako nahasi mahasian- SW heriotz zigorraren defendatzailea izatea. Zure aburua, zentzu horretan, nere baino jantziagoa dagoela iruditzen zait.\nBeñat, barkatu ausardia. Eta eutsi egin ari zaren lan horri.\nBenat Castorene 2021-05-15 16:54\nMarkel interesgarria da konparatzea jatorrizko frantsesezko testua eta espanolezkoa. Hona frantesesezkoa:\n“… de même le système pénal doit savoir éveiller le sentiment de la justice chez le criminel par la douleur, ou même, le cas échéant, par la mort.”\nIkusten dugun bezala ez du jartzen ” dans le pire des cas” edo “en el peor caso” espainolez edo “kasu txarrenean”euskaraz.\n“Le cas echeant”hitzek esan nahi dute “kasua gertatzen bada” edo” kasua iritsi orduan” eta behar bada ene itzulpena “behar denean” da “gogorregia” larritzen baitu karaktera guretzako zaurgarria.\nAldiz, ene iduriko “en el peor caso”hitzek sartzen dute nabardura bat jatorrizko testuan existitzen ez dena. Testua onargarriagoa eta eztiagoa bihurtzeko gure garaikideentzat. Hitz horrek iduriz denak xifritzen gaitu eta.\nMarkel zer pentsatuko zinuke ” behar denean” lekuan “kasua gertatzen denean” jartzen banu?\nMarkel 2021-05-15 19:40\nBeñat, gazteleraz honela dio (esaldi osoa): “Así como el músico despierta el sentimiento de belleza a través de los sonidos, de la misma manera el sistema penal debe saber despertar el sentido de la justicia a través del dolor, e incluso, en el peor caso, con la muerte”.\nBaina, jatorriko testua frantsesa nola den, proposatzen duzun itzulpen hori zuzenagoa dela. Beraz, egiten didazun galdera horri erantzunez, neretzat ongi zegoen lehen, eta oso egokia da baita ere proposatzen duzun hori.\nMila esker, nerekiko azaldu duzun abegiagatik\nBeñat Castorene 2021-05-16 09:19\nArimaren premien astertzearen bidez, SWek berrikusarazten dizkigu ordena, hierarkia, segurtasuna gaztigua… bezalako kontzeptu orai modaz kanpokoak direnak, tamalez ezkuinak diskredituak izaiten ahalko liratekeenak eta horregatik tamalez ezkerrak ere erruz kondenatuak.\nAlta, oinarriko kontzeptu horiek gabe nekez analisa ginezake gaurko fenomeno garrantzitsuak hala nola Frantziako hiri handi banlieu askoetako erabateko anabasa eta bortizkeria, salafismoaren garapena eta abar.


Hemen zaude: Hasiera → Artistak → Joseba Tapia → Ibilbidea\nJoseba Tapia akordeoi diatonikoaren maila goreneko jotzaile eta konpositoren artean dugu. Egia esan trikitiaren munduaren baitatik sortzen den musikaria da, odolaren eta familiaren kontua. Baina musikari hau xukapaperaren antzekoa da, urteetan zehar bere garaiko eta bere garaietako musikak egin ditu bere, Euskal herrikoak eta mundu zabalean aurkitu dituenak.\nOso gazte zela hasi zen Leturia panderojolearekin.Tapia eta Leturia osatu zuten 1985ean Euskadiko txapelketa irabaziaz. Ondoren trikitrilari gazteen artean izango duen eragina zeharo agerikoa da.\nBaina Tapiak aukeratu duen bidea independentzia pertsonalaren aldekoa da. Triki-poparen bidea baztertuz hainbat estilo eta molde ezberdinetan arituko da Tapia eta Leturia Band taldeak rock-antzeko moldeari akin zionetik, Hiru Truku taldearekin Ruper eta Bixenterekin, tradiziozko balada zaharrak moldatuz baladagile europarrak eredutzat harturik, Leturiarekin batera dantza egiteko doinu zaharrak berreskuratzeko proiektuetan egin du lan eta azken honetan, Bizkaiko kopla zaharrak gaurkotzeko urratsak egin ditu.\nBaina Koldo Izagirrerekin batera bideratutako proiektua izan da bere "tour de force" delakoa, izan ere, ironia aberasteko eta sinbologia ugariko literatura munduan murgildu da. Apoaren edertasuna, Quebec eta Agur Intxorta maite lanetan Tapia abeslari eraginkor eta berezi gisa aurkezten zaigu estuki gorde nahi duen musika-ideologiaren eramaile gisa.\nTapiak ez du bere talentua eskaintzaile onenaren esku uzten, bere apostuen arduradun bakarra da, baita Ñaco Goñirekin batera bluesaren bideetan barrena egiten duen erantzule bakarra.


Zein da Korrikako zure abestirik gogokoena? : Irutxuloko Hitza\n21. Korrikako abestiaren interpreteak. (Argazkia: Korrika)\nKlika da 21. Korrika herriz herri eta kilometroz kilometro girotzen ari den abestia. Egileak izan dira Fermin Muguruza, Mad Muasel eta La Furia. Klika da AEK-k hautaturiko leloa, herritarrek euskararen alde klika egin dezaten, eta hortik abestiaren izena ere. Erritmo askoko abestia da, eta bideoklipean era askotariko dantzariak ikus daitezke.\nHerritarren artean mota guztietako iritziak eragin ditu aurtengo abestiak, eta nostalgikoenen eta klasikoenen haserrea ere eragin du. Beste batzuk, aldiz inoizko abestirik onena dela uste dute. Korrika adina abesti sortu dituzte, euskara babesteko xedez sortutako egitasmoa girotzeko, eta hamaika euskal artistak hartu dute parte horien sorkuntzan.\nIRUTXULOKO HITZAk 21 abestiak bildu ditu inkesta batean, donostiarren Korrikako abestirik gustokoena zein den jakiteko.\nEgin klika, eta eman botoa! Baina… ondo pentsatu, aukera bakarra duzu eta!


Iratxe Esnaola: «Googlek umeen datuak lehengaitzat ditu, bere balioa handitzeko» | Gizartea | Berria\nIratxe Esnaola. Deustuko Unibertsitateko irakaslea eta ikerlaria\nIratxe Esnaolak (Zarautz, Gipuzkoa, 1981) argi du digitalizaziorako egin beharreko bidea hezkuntza akordioak zehaztutakoa dela, ez atzo Eusko Jaurlaritzak aurkeztutako planarena. Esnaola informatika ingeniaria da, eta hezkuntzan doktorea, baita Deustuko Unibertsitateko irakaslea eta ikerlaria ere. Software librea «sutsuki» defendatu du.\nHezkuntza teknopedagogikorako jauzia iragarri du Eusko Jaurlaritzak. Zer deritzozu egungo egoerari?\nApirila oso emankorra izan da hezkuntzari eta digitalizazioari dagokienez. Gaur [atzo] aurkeztu da hezkuntza sistemaren eraldaketa digitalerako plana; apirilaren 11n, Googlerekin hitzarmena; eta 7an, historikotzat jo zen hezkuntza akordioa. Oso nabarmena da erkidegoan Hezkuntza Sailak modu aktiboan eta pasiboan Google, Windows eta gisako multinazionalen produktuen eta zerbitzuen alde egiten duela. Eskandalu bat da. Planak hitz egiten du jarraibide metodologikoak diseinatu beharraz eta etapa guztietan teknologia nola txertatu behar den adierazi beharraz, ikasleak konpetenteak izan daitezen, baina ez du jarraibiderik ematen. Oraindik ez daukagu tresna digitalen integrazio pedagogikorako inongo markorik.\nEta zer norabidetatik jotzen du hezkuntza akordioak?\nKontrako norabidean doa. Gaurko [atzoko] planak esaten du ikasleek digitalki konpetenteak izan behar dutela; akordioak ikasleak digitalki ahalduntzeaz hitz egiten du. Konpetentzia baino gehiago da: boteretzea, erabakiak hartzeko gai izatea, kontrola izatea. Esaten du tresna libreak, auditoria egiteko modukoak eta gardenak erabiliz egin behar dela, eta digitalizazioa etikoa, arduratsua... izango dela. Hezkuntza akordioak markatzen du hezkuntza sistema publikoak ardura publikotik hartu beharko lukeen norabidea, burujabetza teknologiko eta digitalerantz. Googlerekin sinatutako ituna eta gaur [atzo] aurkeztu den plana ez doaz norabide horretan.\nZerk du lehentasuna?\nHezkuntza gero eta sartuago dago multinazionalen eskuetan. Norabidea aldatu behar da lehenbailehen. Digitalizazioa ez da erabaki tekniko bat, politikoa baizik. Oso estrategikoa da, dimentsio askotan eragiten baitu: ekonomia eta jakintza teknologiko lokalean, hizkuntzan...\nJaurlaritzaren planak irakasleen formakuntzan jarri du indarra.\nIrakasleen prestakuntza gako oso-oso garrantzitsua da: aurrekontuaren zati handi bat eraman behar du. Hori egin behar da, norabidea edozein delarik ere, eta are gehiago norabidea aldatzea eta burujabetza digitalerako urratsak egitea planteatzen badugu.\nAraban, Bizkaian eta Gipuzkoan, datozen urteetarako hezkuntza legearen zimenduak ezarri dituzte, hezkuntza itunaren bidez. Digitalizazioari dagokionez, nolakoa imajinatzen duzu eskola bat hemendik 30 urtera?


2003ko bigarren seihilekoan zehar egingo diren "Okupgraf Grafikagintzaren III. Topaketen" esparruaren barruan, okupgraf-ek - Artelekun n lotutrako proiektu batek "Lehen munduan biziraupenerako kartelak" izeneko ekimena jarri du abian. Horren ondorioz, eta proiektuaren deskribapen orokorrean irakur daitekeenez, Okupgraf-ek 19 pertsona edo talde gonbidatu ditu, proposatutako "lehen munduan biziraupenerako kartelak" lemari erantzungo dion kartel bana egin dezaten. 20. kartela ordea zurea izan daiteke eta horregatik gonbidatzen zaitugu ekintza honetan parte hartzera. Argibide gehiago:\nAzalean luzitzeko gogo edo adorerik ez izan arren gero eta ugariagoak dira tatuaje flash edo irudiak kamisetetan. Irudi tribalak dituzten kamiseta estu eta bakaladeroetatik hasi eta Tentaciones-ek markatzen duen tendentzia jarraitzen dutenen amerikar old school tatuaje irudiak soinean dituzten fashion biktimetaraino. Tattoo kamiseta original bat lortu nahi izan ezkero hoberena tatuaje estudio batetara jotzea duzu. Helbide honetan mundu osoko tattoo estudioekin lotura topa dezakezu:\nNokiak telefonoak egiten zituen. Egun beraien jostailutxoekin edozer gauza egin dezakegu. Adibide Nokia N-gage: irratia edo mp3ak entzun, emailak jaso, zure bost lagunen datuak behin eta berriz aldatu eta noski irudimezutxoekin kriptografiara jolastu. Guzti hau ondo dago, baino telefono modukoa hau kontsolatxo txikitxo bat ere bada. Jokoak memoria txarteletan etorriko dira (edo internetetik ekarriko ditugu eh) eta 3 dimentsioetako jokoak iragartzen dituzte. Ikusiko da. Komunikazioaren belaunaldi berri honetako aparailu guztietan bezala intentsoa bai, baina motza da baterien bizitza.\nBEASTIE BOYS ITZULI DA!\nBeastie Boys lanean jarriak dira seigarrena izango duten diskoan. Bost urte igaro dira "Hello Nasty" argitaratu zutenetik eta momentua dela adierazi dute. Bitartean entzuteko moduan dute gerraren aurka egin duten abestia ("In a world gone mad") euren web orri ofizialean. Testuaren arrasto bat baino ez: "You and Saddam should kick it like back in the day/With the cocaine and the Courvoisier".\nZAKILA HANDITU INTERNETI ESKER\nInterneten atariren batean debaldeko helbide elektronikoa dugunok, mota guztietako iragarkiak jaso ohi ditugu: dentistara joateko deskontuak, unibertsitate tituluak, errusiar emazteak, viagra, heriotz aseguruak eta azken aldian gehien gustatu zaiguna… zakila handitzeko sistemak. Asko dira: airezko bonba aparailuak, kremak, teak, eta tramankulu ezberdinak. Tamainak garrantzirik ez duela esaten digute baina dirudienez ez dugu guztiz sinisten.\n20. mendeko haserako Errusia, mendebalde eta ekialdeko zibilizazioen arteko hausturaren erdigunea da. Corto Maltesek, trenez, lurralde zabal horiek gurutzatuko ditu altxor bitxi baten bila. Hainbat moldaketa traketsen ostean, ironia eta zinismoaren ertzean mugitzen den Hugo Pratt-en alter egoa azkenik duintasunez zinean ikusteko aukera izango dugu. Animaziozko film hau Frantzian iaz estreinatu zen eta Italian eta Alemanian ere izan dute ikusteko aukerarik. Gu, oraingoz, helbidean ikusten dugunarekin konformatu behar...


Radio: Forki y Sergio Errasti - Donostia Kultura\nRadio: Forki y Sergio Errasti\n2022 Mar 09 - Mai 25\n/ 19:00 - 21:00\nCasares Irratiak ikastaro hau eskaintzen dizu, irratsaio bat egiten ikas dezazun. Ikastaro honetan ikasleek irratiaren arlo ezberdinak barrutik ikusi eta ikasteko aukera izango dute: lokuzio-teknikak, gidoiak, alde teknikoa, eta abar. Esperientzia handiko bi profesionalek emango dute ikastaroa: gaur egun Onda Vascan lan egiten duten Jose Joaquin Forcada "Forki" eta Sergio Errasti.\nOharra: Ikasle guztiek beharrezko neurriak hartu beharko dituzte COVID-19 gaixotasuna hedatzeko arriskurik ez sortzeko, bai eta arrisku horiekiko esposizioa bera saihesteko ere. Horregatik, Donostia Kulturaren Kontingentzia planak agindutako segurtasu eta higiene neurriak jasotzen dituen protokoloa errespetatu beharko da.\nMatrikularen zenbatekoan ez da ikastaroko materiala sartzen, eta ikastaroa egin bitartean behar izan daitezkeen musika-tresnak edo bestelako materialak ikastaroko ikasleek emango dituzte. Ikastaro batzuetan, Donostia Kulturak hasierako oinarrizko materiala jarri ahal izango du.\nIkastaroaren programa (PDF)


Hasiera » Ikusi, egin, bizi\n2014 urte amaieran Laboratorium museoa irekita izango dugu azkenean.\nLaboratorium Chemicum zen XVIII. mendearen amaieran Bergaran izan genuen kimika laborategi aitzindariaren izena. Han aurkitu zuten Elhuyar anaiek Wolframioa, han asmatu zuen Chabaneauk platinoa erabilgarri egiteko lehen metodoa. Laborategi ospetsua, Bergarako Errege Mintegiaren instalazioetako bat zen. Mintegia zientziaren sorlekua izan zen Euskal Herrian eta XVIII eta XIX. mendean jarduera benetan nabarmena izan zuen hezkuntzaren eta zientziaren arloan. Ibilbide oparo horrek utzitako bildumak baliatuz, Laboratorium berriak zientziaren, ondarearen eta gizartearen topagune izan nahi du, iraganean oinarrituta etorkizunera begira jaioko dena. Hori horrela izanik, kultura zientifikoa zabaltzea bere zeregin nagusietakoa izango da.\nAspaldian, alfabetatze- eta eskolatze-indizeak gaurkoak baino askoz ere baxuagoak ziren, eta ez zen normala nork bere herrian goi mailako ikastetxe bat izatea, ez zen ohikoa, salbuespen-salbuespena zen -eta era berean, abantaila ederra-. Hori gertatu zen Bergaran: XVI. mendearen bukaeratik aurrera, Errege Seminarioko orubeak bere baitan hezkuntza eta zientzia arloetako erakunde bikainak hartu izan ditu. Jatorrian, Jesusen Konpainiak ikastetxe ospetsu bat sortu, eraiki eta zuzendu zuen Bergaran (1593-1767); hau izan zen jesuitek Euskal Herrian sortu zituzten bederatzi ikastetxe bakanetako bat.\n‹ Kultura eta kirol agenda gora Bildumak ›


Hitzen Leizean Kulunkatzen: Leizean Murgilduz XIII. J.A.Artze\nescrito por Unknown -ek idatzia 14:03\njo!!!! honek gogorarazten nau bolanteko arratsalde hori, liburua irakurtzen ibili nintzenean. irakurri nuena eta gaur irakurri dudana asko gustatu zait. ea noiz uzten didazun berriz liburu hori edo beste bat irakurtzeko bai? muxu bat!!


Lege oharra - Teknopolis\n2022/07/09 Larunbata, 13:30\n2022/07/10 Igandea, 12:10\nWebgune hau (teknopolis.elhuyar.eus) Elhuyar Fundazioaren jabetzakoa da (erakundearen izena: Elhuyar Fundazioa; IFZ: G20780896; Euskal Autonomia Erkidegoko Fundazioen Erregistroan: F134 zenbakia; Euskal Autonomia Erkidegoko Lizitatzaileen eta Enpresa Sailkapeneko Erregistroan: 02686 zenbakia; helbidea: Zelai Haundi kalea, 3, Osinalde industrialdea, 20170 Usurbil (Gipuzkoa); harremanetarako: elhuyar@elhuyar.eus / tel.: 943363040).\nZURE DATUEN ARDURADUNA\nArgazki-lehiaketan parte hartzean emandako datu pertsonalak beharrezkoak dira interesdunak eskatutako zerbitzua berme guztiekin eman ahal izateko, eta xede hauekin erabiliko dira: lehiaketaren parte-hartzailearekin harremanetan jartzeko, parte-hartzaileen izen-abizenak webgunean edo telebista-emanaldian argitaratzeko, eta lehiaketaren sustapena egiteko.\nZENBAT DENBORA GORDEKO DIREN\nEmandako datu pertsonalak gordeko dira harik eta interesdunarekin harremanetan jartzeko beharrezkoak direla aurreikusi arte.\nteknopolis.elhuyar.eus webgunearen bidez erabiltzaileak bere datuak eman behar baditu, erabiltzailea izango da informazio egiazkoa eta legezkoa ematearen arduraduna. Elhuyarren informazioa jasotzeko erabiltzaile-izena eta pasahitza ematen bazaizkio, horiek arduraz erabili beharko ditu eta isilpean gorde, zerbitzu berezietarako dituen abantailez modu egokian baliatu ahal dadin.\nteknopolis.elhuyar.eus webgunearen diseinua, irudiak, mapak, grafikoak, markak, errotuluak, ikur bereizgarri edo logotipoak, markoak, iragarki-bandak, softwarea eta bestelako sorkuntzen jabetza Elhuyar Fundazioak kudeatzen du.\nErabiltzaileak webguneko elementu guztiak bistaratu, inprimatu, kopiatu eta gorde ditzake, baldin eta bere erabilera pertsonal eta pribaturako soilik badira; debekatua dago, beraz, teknopolis.elhuyar.org webguneko edukiak baimenik gabe merkataritza-xedeetarako erabiltzea edota haiek birsaltzea edo banatzea, betiere Elhuyar Fundazioaren —edo dagokion eskubideen jabearen— aldez aurretiko baimen idatzia izan ezean.\nElhuyar Fundazioak baimena ematen du bere edukiak beste webguneetan aipatzeko, baldin eta edukiak kopiatzen ez badira.


Mondrakoei ihes egin die nazional mailak, Abantoren aurka galtzean - Arrasate - Goiena.eus\nMondrakoei ihes egin die nazional mailak, Abantoren aurka galtzean\nMirian Biteri 2009-06-14 22:53\nMondrako neskek ezin izan dute aurtengo denboraldia errematatu. Gaur Abanto talde bizkaitarraren kontra jokatutako norgehiagoka 1-3 galdu dute, Mojategin. Emaitza horrekin, beraz, ezin izango dute datorren urtean nazional mailan jolaku. Bi goleko errenta behar zuten arrasatearrek nazional mailara salto egiteko.\nPartiduko lehen zatian ondo jokatu zuten Txiskoren neskek; 20. minutu pasatuta zegoenean, markagailuan aurreratu ziren etxekoak, Maitane Roak sartutako golari esker.\nLehen zatiko deskontura arte lortu zuten alde hori mantentzea. Atsedena iristear zegoenean, baina, bizkaitarrek partidua berdindu zuten, Amaia Perezen golarekin.\nBigarren zatian aurkariek etxekoak baino zorte gehiago eduki zuten. Arrasatearrek penalti batean huts egin zuten eta horrek partiduaren norabidea markatu zuen. Esan bezala, l-3 nagusitu ziren Abantokoak.\nPartidua galdu bazuten ere, entrenatzailea pozik zegoen bere neskek egindako lanarekin: "Irabazteko kapazak zirela pentsatuz irten dira, baina gauzak ez dira nahi genuen bezala irten; ez dugu zorterik izan eta larregi barkatu dugu". Egindako denboraldi bikaina ere azpimarratu zuen.


Egin hemen zure ekarpena "Bizikidetza demokratikoa eraikitzeko konpromiso soziala" dokumentuari\nProzesuan bildutako ekarpenak\nIdeia bikaina iruditzen zait bizikidetza demokratikoari buruzko eztabaida sustatzea. Nire ustez, ezin da bizikidetzarik egon ez badira partekatzen gutxieneko etika laikoa, giza eskubideekiko errespetua eta sufrimenduaren prebentzioaren aldeko jarrera. Hala... Gehiago irakurri\nIdeia bikaina iruditzen zait bizikidetza demokratikoari buruzko eztabaida sustatzea. Nire ustez, ezin da bizikidetzarik egon ez badira partekatzen gutxieneko etika laikoa, giza eskubideekiko errespetua eta sufrimenduaren prebentzioaren aldeko jarrera. Hala ere, zailtasunak egongo dira, dena ez baitago idatzita, eta ez da erraza desadostasun zaharrak konpontzea eta berriak eraikitzea. Baina zauriak sendatzeko eta etorkizun hobea izateko baldintzak uzteko egin behar dugu. Lederachek dioen bezala, bakea (edo bizikidetza) misterio bat da, liluratu eta aldi berean beldurtzen duen zerbait, arriskatuz lortu behar dena. Elkarrizketa eta bestea ulertzen saiatzea, bere azalean jartzea, oinarrizko jarrerak dira. Agian horrek pixka bat aldatzen lagunduko digu. Agian askatzeke dauden korapiloak ere gure barruan daude.\nLehendabizi, zoriondu egin nahi zaituztez zuen ekimen honengatik ez ezik, ildo bereko beste lan askorengatik ere. Gaur egun, Foro Soziala geratu da egitura sozial ia bakarra bezala gatazka ondorengo egoeraz... Gehiago irakurri\nLehendabizi, zoriondu egin nahi zaituztez zuen ekimen honengatik ez ezik, ildo bereko beste lan askorengatik ere. Gaur egun, Foro Soziala geratu da egitura sozial ia bakarra bezala gatazka ondorengo egoeraz eta bertan oraindik dauden zauriez eta arazoez kezkatzen dena. Hau argi utzita, ondo baloratzen dut zuek proposatutako dokumentu hau, baina badu oinarrizko ahulezi edo hutsune bat, nre ustez, eta horixe azaltzen saiatuko naiz. Bizikidetza demokratikoa euskal gizarte osoari aurkeztu eta eskaintzen zaion proposamena da. Beraz, gizarte horren osatzen duten ahalik eta sentsibilitate politiko gehienengana iritsi eta horien adostasuna eta konpromisoa lortu nahiko du. Bada, ildo honetan, nik uste dut sentsibilitate jakin baten ikuspuntutik egindako hausnarketaren tonua, "usaina" duela Eta hori hasierako ataletan nabaritzen dela uste dut: Hirugarren kapituluko lehen parrafoan egoera berria deskribatzeko erabiltzen diren erreferentziak: - ETAren armagabetze zibila eta desegitea - Biktima guztien eskubideak aitortzeko bidean ETAk berak emandako pausoak - Salbuespenezko espetxe politikaren amaierararantz egindako aurrerapen apalak Ondoren baieztapen hau egiten da: "Alde horretatik, aditzera eman nahi dugu uste dugula Espainiako eta Frantziako gobernuek urrats batzuk eman ditzaketela eta eman beharko lituzketela bizikidetza demokratikoaren eraikuntzari ekarpena egiteko, hala nola, biktimen arteko diskriminazioarekin amaitzea, espetxe politikaren aldaketa, eragindako mina aitortzea, edo XXI. mendera egokitutako oinarri demokratiko berriak ezartzea." Aipatutako guztia egia izanda ere, uste dut ezin dela Foro Soziala mugatu merituak, aurrerapenak ... alde bakar bati asignatzea eta oztopoak eta konpromiso-eza besteari. Badira, ondoren, baieztapen orokorragoak, alde guztiak interpelatzen dituenak, baina aurretik hau jartzeak baldintzatu lezake dokumentuaren onarpena. Egia da, bestalde, aste honetan bertan Foro Sozialak onartu eta txalotu egin dituela Estatu Espainiarrak presoen hurbilketan eta gradu-aldaketan emandako urratsak. Beraz, "eztabaida pro-zesu kolektibo eta parte hartzailea"ri ekiteko aldatu edo osatu egin beharko litzateke hasierako diagnostiko hau. Adibidez, muturreko ezker abertzalearen sektore baten zenbait jokabide; ETAk eragindako biktima batzuen jokabide bagzuk: - Publikoki esan dutela politikoki erabiliak ez izatea (alderdi jakin bati zuzenduta) - Baina, bestalde, beste sektore batzuengandik oraindik espero dute iraganaren errefusatze esplizitoagoa ... Ez dakit jarritako adibideak egokienak diren, baina hauekin erakutsi nahi dut beste sentsibilitate politiko batzuen ikuspuntua falta dela. Laugarren ataleko hiru puntuko diagnostikoaz ere antzeko zerbait esango nuke. Hirugarren puntuan aipatzen den "kontakizunaren borroka" horrekin bukatzeko ezinbesteko elementua dela uste dut esandako hau guztia. Idatzitako honen inguruan ñabardura edo zehaztapenen bat behar baduzue, esadazue eta saiatuko naiz egoki erantzuten. Besterik gabe, jaso ezazue nire agurra eta besarkada. Aitor Etxebarria OHARRA: Publiko egitearena zuen esku uzten dut. Ez dizuet eskatzen, baina interesgarria iruditzen bazaizue, nire baimena duzue.\nAraitz Peña Mallona\nForo Sozialak “Bizikidetza demokratikoa eraikitzeko konpromiso soziala” dokumentua aurkeztu eta hari buruzko hausnarketak biltzeko intentzioa hartu zuenean, argi ikusi zen bizikidetza demokratikoa eraikitzeko bidean, euskal jendarteari prozesu honetan izan beharreko... Gehiago irakurri\nForo Sozialak “Bizikidetza demokratikoa eraikitzeko konpromiso soziala” dokumentua aurkeztu eta hari buruzko hausnarketak biltzeko intentzioa hartu zuenean, argi ikusi zen bizikidetza demokratikoa eraikitzeko bidean, euskal jendarteari prozesu honetan izan beharreko erantzukizuna azpimarratu nahi zuela, bere gidalerroak aipatu eta zehazterakoan. Jendartean azken urteotan jasandako indarkeria egoera ahazteko bidean dagoen momentu honetan, memoriaren transmisioak eraikitze prozesu honetan duen garrantzia azpimarratzea dagokit, transmisio horren pertsona bakoitzaren erantzukizunari dei egiten dion heinean. Memoriaren transmisioa aspektu gatazkatsua izan da azken urteotan, eta kritika asko jaso dituzte memoria horren transmisiorako instrumentu bihurtu diren hezkuntza programek. Hezkuntza programa horietako batean parte hartzeak nigan sortutako interes eta ardurak eramaten nau, hain zuzen ere, hausnarketa honetan parte hartzera eta bizikidetza demokratikoa eraikitzeko erronkan nire ikuspuntua ematera. Askotan gogoratzen dut ni jaio nintzen urtean hil zutela Miguel Ángel Blanco. Haatik, jendartean hainbeste oihartzun izan zuen gertaerak ez du nire bizitzaren zatirik handienean inolako eraginik izan. Indarkeria normalizatuta hazi izan gara nire belaunaldiko gazte gehienak, gatazka normalizatuz, polarizazioa normalizatuz. Normala zen alde batean edo bestean egotea, enpatia eta laguntasun sentimenduak “zure” aldekoekiko bakarrik sentitzea. Horrela hazi gaitu gure inguruak, gertaera gogorrenak arrunt bihurtuz. Idatzi gabeko arau hauek errespetatu ditugu denok, era batera edo bestera, galdera gutxi eginez, behar zenean isilduz, politikan ez sartuz. Arau hauek apurtu ziren memoriaren transmisioa erdigunean jartzen zuen hezkuntza programa batean parte hartu nuen arte. 2014ko udaberrian ETAko eta GALeko biktima bik, beste askok eskola askotan egindako moduan, nire eskola bisitatu eta 16-17 urteko 100 ikasle baino gehiagok betetzen zuten aretoaren aurrean euren bizitzako testigantza eman zuten. Barrutik atera zuten duela hainbeste (edo ez hainbeste) urte euren familietan jasandako hilketek eurengan eragin zutena. Momentu hartan honako hau esan nuen: “Azken asteotan izan ditugun hitzaldiek etorkizunari begira konponbidea bilatzen lagun dezakete; edo bi aldeetako biktimen bizipenez ohartzeko, behintzat. Hiltzaileak desberdinak izan arren, eragindako mina bera da.” Ia zazpi urte pasatu dira 16 urteko neska horrek hausnarketa labur baina garrantzitsu hori egin zuenetik. Etorkizuna heldu da jada, baina antzeko puntuan gaude oraindik. 2014tik hona, zorte handia izan dudala uste dut. Programa horretan parte hartzeak beste biktima batzuk ezagutu eta haiekin elkarrizketak izateko aukera eman dit. Nire belaunaldiko beste gazte batzuekin hitz egin ahal izan dut bizitako testigantzak elkarbanatuz. Eta eztabaida hauek komunikabideetara eta instituzioetako arduradunen aurrera eramateko aukera izan dut. Etxean inoiz aipatu gabeko gai bat atera eta iritzi desberdinak atera ditugu mahai gainera. Bi pertsonek euren bizitzako momentu lazgarrienetako bat aurrez aurre kontatu izanak nire bizitza, jendartearekiko perspektiba eta konpromisoa aldatu ditu. Mina nire antzekoak ez diren pertsonengan ikusten ikasi dut, enpatia sentitzen, gorrotoak eta aurreiritziak gainditzen, besteari begietara begiratu eta bestea ez dela ulertu dut. Lehen hausnarketa egin nuenean, oraindik armagabetze prozesua ez zegoen amaituta. Kartzela politikan ez zegoen inolako aurrerapenik. Alderdi politiko batzuk ilegalizazioaren mugan zeuden oraindik. Eta biktima guztiek ez zuten aitorpen bera. Gaur egun, ETA ez da existitzen. Kartzela politikan, nahiz eta oso txikiak izan, badira aurrerapenak. Alderdi politikoen artean ilegalizazioak ez dira arrazional ikusten. Baina oraindik biktima guztiek ez dute aitorpen bera. Eskubide zibil, politiko eta sozialak ez daude bermatuta pertsona guztientzat. Egia, justizia eta erreparazioa ez daude bermatuta biktima guztientzat. Eta jendartean ahanztura zabaldu da. Gatazka indarkeriaren planotik irten da, baina kontakizunak bihurtu dira gatazkaren arma. Kulturaren munduak gatazka hartu eta zabaldu du, jendeari baimena eman dio horri buruz hitz egiteko, baina aldi berean, egia ofiziala ezartzeko borroka areagotu da. Testuingurua aldatu egin da, baina oraindik gatazkak dirau, jendartearen pasibotasunaren aurrean. Gazteok gatazka honetan parte pasibo hartu gaituzte, kontuan hartu gaituzten kasu bakanetan. Nahiz eta indarkeria egunerokoaren zati zen herri baten jaio eta hazi, ez gaituzte gertatutakoaren parte egin, eta parte egin gaituztenetan, berriz ez gertatzeko helburuarekin baino ez dute egin. Helburu garrantzitsua, bai, baina etorkizun urrun baten ikusten dute. Euskal Herrian milaka gazte pasatu gara biktimen testigantzak eman eta haien inguruan hausnartzera bultzatzen duten hezkuntza programetatik. Askok hausnartu dugu bizikidetza eta, azken finean, jendarte bakar, demokratiko eta memoriadun bat eraikitzeko prozesuan dugun funtzioari buruz. Hausnarketa hau etengabeko prozesua izango da gure bizitzan zehar, jakina, baina ekarpenak egiteko ere gai gara. Lehenik eta behin, kontuan hartu behar da ekarpenak egiteko espazio eta lekuak seguruak izan behar direla, konfiantza sortzeko osagaiak dituzten espazioak izan behar dira, errespetua eta gainerakoen errespetua oinarrizko arau dituztenak. Emozioek, sentimenduek eta bizipenek hainbeste eragin gaituzten heinean, besteenganako enpatia beharrezkoa izan beharko litzateke parte hartuko duten pertsonengan, eta derrigorrezkoa izan beharko litzateke gainerakoen iritziak onartzen eta ulertzen ahalegintzea, eta autokritika ariketa bat egitea, dekonstrukzioa naturaltzat hartzea, norberagandik hasita, jendartean eragina izateko. Leku eta espazio hauek jada existitzen dira gure inguruan, hainbat herritan. Hala ere, parte hartzaile gehienak belaunaldi berdinetakoak dira, gazteon parte hartzea oso mugatua da eta gure iritzia ez da entzuten. Ez dira perspektiba berriak entzuten, jakinda etorkizuneko jendarte hori zehaztuko duten pertsonak gazteak direla, hain zuzen ere. Memoriaren transmisioa lehen pausua da, indarkeria mota desberdinak jasandako pertsonen bizipenak eta euren historia ezagutu eta jakitea. Baina transmisioak berak ez ditu indarkeria ziklo horretan eragindako zauri sakonak sendatzen, ez ditu jendartean sortutako arrakalak estaltzen. Bizikidetza demokratikoa eraikitzeak parte hartze aktiboa eskatzen du, alde batetik, instituzio eta eragile politiko eta sozialengandik, eta bestetik, pertsona bakoitzarengandik. Denon erantzukizuna da bizikidetza demokratikoa eraikitzeko prozesu honetan gure ekarpenak egitea, zauriak sendatzen ahalegintzea, gogoratu eta kontakizun gatazkatik haratago, bizipen guztiak bat hartzen dituen kontakizun orokor, anitz eta errespetuzkoa lortzea. Aprobetxa ditzagun ematen dizkiguzuen espazioak, adieraz dezagun prest gaudela euskal jendarteak behar duen prozesu hain garrantzitsu honetan parte hartzeko, gure ekarpenak egiteko, entzun eta ikasteko, eta hari berriekin josten hasteko. Etorkizuna aurrean daukagu, eta laster izango da oraina. Ez dezagun denborarik galdu, ez ditzagun zauriak ahaztu. Rozalének kanta batean esaten den moduan, zauria sendatzen ez bada, min ematen du, zornatu egiten da, ez du bakerik gordetzen.\nTeresa Toda Iglesia\nEskerrik asko buzoi zabal hau irekitzeagatik!\nZaila egiten da hain delikatua, sakona, ezinbestekoa, emozionala, zabala... den gaira hurbiltzea, are gehiago ekarpen zehatzak egitea. Ez naiz gai sentitzen horretara ausartzeko... Beraz, ondoko lerro metaforikoak beste gogoetak pizteko... Gehiago irakurri\nZaila egiten da hain delikatua, sakona, ezinbestekoa, emozionala, zabala... den gaira hurbiltzea, are gehiago ekarpen zehatzak egitea. Ez naiz gai sentitzen horretara ausartzeko... Beraz, ondoko lerro metaforikoak beste gogoetak pizteko asmoarekin idatzi ditut, Foroak eskaintzen duen ekarpen buzoi honetan modu xumean uzteko. Bizikidetza demokratikoa; bizikidetza eta demokratikoa; eskubide guztiak onartuak eta guztiei aplikatuak izango direla bermatzen duen jendartea... Utopia! Utopia? Utopia, bai. Utopia dirudi, utopia da. Eta utopiak, berez, gauzaezinak dira, ametsekin parekatzen dira... orduan, ezingo dugu inoiz eskuratu edo betetzera iritsi. Baina bere osotasunean gauzaezina izateak ez du esan nahi Utopia ezin dugula xede izan, eta gizarte eredu justuagora hurbiltzeko bidean jarri. Horrela begiratuta, eskuragarriagoa egiten zaigu, erdiesteko gai garela sentiarazten zaigu. Utopiaren puzzlearen pieza batzuk -ahalik eta gehienak!-, lurrera ekartzea posible dugu: gure errealitatera, gure oraingo egoerara; gure gertuko iraganetik, gauden orainean eta etorkizun hurbilerantz, etorkizun luzerako zutoinak jartzen hasteko. Bizikidetzako koadro osoa, zertzelada distiratsuekin margotuta. Margolanera hurbiltzen garenean, ikusiko dugu pintzelkalda batzuk oso zorrotzak direla, zuzen-zuzenak: norabide finkoa dutenak. Beste batzuk, ordea, sigi-sagaka doaz, bideak bilatuko balituzte bezala, gora, behera, kolorea aldatuz, galdera ikurren antza hartuz, bueltak emanez... Izkin batean, agian, lerro fin-finak, ia ikusezinak, agertzen dira gure begien aurrean: haien arrastoak oihalean uztera ausartzen ez direla dirudite, beste lerroen trazen beldur... Begirada gehiago hurbilduz, marrak eta zertzeladak osatzen dituzten milaka punttuak hautemango ditugu, eta ez bakarrik lerro edo marretan. Punttu asko eta asko, hamarnaka mila, oihalean zehar sakabanaturik, bata bestearen ondoan, margolanaren atzealdea osatuz. Haiek gabe, margoa abstraktua litzateke. Fundamenturik gabeko marrak, koloreen dantza, esperimentu bisuala agian, baina funtsik gabeko ariketa estetikoa. Eta guk margo osoa nahi dugu. Badakigu margotu dezakegula; ekin diezaiogun etorkizuneko margoari, gaurtik. Punttu libreak oinarriak dira, pertsonak dira, eta esango nuke atzealde garrantzitsu hori osatzen daudela jada eta marra eta zertzeladak osatzeko gai direla ere. Herrietan, auzoetan, etxebizitza blokeetan, lantegietan, lanpostuetan, eskoletan, unibertsitatetan, ospitaletan, tabernetan, kirol-zelaietan, mendietan... Azken urteotan ukaezina da jendearen arteko giroa lasaitu dela, bizilagun askoren artean izoztuta zeuden tentsio hormak urtzen joan direla, gizartearen beste arlo eta mailetan mantendu diren bitartean. Batzuetan ematen du bi mailako edo bi abiaduraren bizikidetzaz hitz egin genezakeela: herritar arruntek egunerokotasunean bizi eta eraikitzen dutenaz eta jendarte estrukturatuagoan ematen denza. Nire ustez, horrek erronkak planteatzen dizkio konpromiso sozialari. Horietako bat, garrantzitsua, herritarren eta goi mailako erakundeen arteko distantzia hori ez handitzea, kontrakoa baizik. Bestela, orain susmatu daitezken arriskuak garatu daitezke, eta bizikidetzarako eragin negatiboak izan. Ze arriskuez ari naiz? Jendartean, herritarren artean, orria azkarregi pasatzearena -ulergarria izan daiteke gogo hori, gatazkaren nekea handia da eta-, gertatu denaren zergatiak landu eta barneratu gabe, eta oraindik konpontzeke dauden ondorioak behar den bezala konpondu gabe utziz. Goi mailako erakundeetan tentazioa izan daiteke bizikidetzarako bide estua markatzearena, ia bide bakarra, araudi oso zehatzekin. Orduan, planteatu beharko genituzke galdera batzuk, hauexek adibidez: Nola eraiki komunikazio kanal hauek? Nola malgutu bakoitzaren kortseak? Nola prestatu entzuketa sakonerako eta planifikazio bateragarria lantzeko? Helmuga argia baldin badugu, lore sorta anitz bat bezala, jatorri ezberdinetako bide asko elkartu behar dira bide zabal eta sendoa lantzeko. Gaur egun oraindik asmatu ez ditugun bideak ere jorratu beharko dira. Oin ezberdin askoren oinatzek lautuko dute errepidea, bakoitzak bere oihartzunarekin, baina guztiak norabide berdinean: bizikidetza justu eta demokratikorantz.\nGaurgeroa: idatzizko ekarpena\nEuskal Herriko jubilatu eta pentsiodunen elkartea da Gaurgeroa.\nGure Esku erabakitzeko eskubidearen aldeko mugimendu herritarra da. Euskal Herriko lurraldeetan etorkizun politikoa erreferendum bidez erabakitzea helburu duena, normaltasunez, libre eta demokratikoki.\nLAB (Langile Abertzaleen Batzordeak): idatzizko ekarpena\nLAB (Langile Abertzaleen Batzordeak) 1974ko udazkenean Hego Euskal Herrian sortutako sindikatua da.\nForo Sozial Iraunkorreko lan-talde feminista: idatzizko ekarpena\n2017an sortu zen Foro Sozial Iraunkorraren baitan lan talde feminista, bakegintzan feminismotik eragiteko asmotan.\nEuskal Herriko hainbat erakunde memorialistak osatzen dute MEMORIA OSOA sarea, eta helburua da Gasteizen proiektatutako "terrorismoaren Biktimen Oroimenerako Zentro Nazional" berriak eragiten duen biktimen arteko diskriminazio-planteamendua salatzea.\nElkarbizitzarako eta bakerako hezkuntza\nSteilas hezkuntzako langileen sindikatua da, irakasle eta ez irakasleen topalekua, haur eskoletatik unibertsitateraino hartzen ditu bere baitan.\nEgia, justizia eta erreparazio eskubideen irakurketa feminista baterako ekarpena\nBakegintzak eta elkarbizitzak eskatzen dute kontakizun guztiei balio sozial berdina atxikitzea biktimen artean generoa, sexu orientazioa, arraza, klasea edo bestelako faktoreengatik hierarkiarik eta bazterketarik eragin gabe.\nPremisas para garantizar la convivencia intercultural en contextos de exclusión social\nLa convivencia ha de ser multicultural: reducción de la hegemonía de la cultura judeo-cristiana anglosajona y potenciar el resto de las culturas. La interculturalidad podemos entenderla como el garante de la convivencias, es decir en el ámbito de la aplicación de los derechos y garantías político-jurídicas que regulen formalmente y hagan posible en la realidad la convivencia multicultural en las sociedades pluriculturales (no solo formal o simbólica, sino dispositivos de ejecución en la práctica).\nSentituz, pentsatuz, ekinez... bizikidetza demokratikoa eraikitzen\nGertuenak ditugun guneetatik hasita jarraitu behar dugu BIZIKIDETZA eraikitzen, eskubideak eta ardurak gureganatzen eta partekatzen. Semaforoen koloreen antzera, badira denbora laburrean eta aurrekonturik gabe aurrera eraman daitezkeen ekimenak, berdeak. Badira epe ertainera begira landu daitezkeenak, laranjak. Eta badira denbora, kudeaketa, aurrekontu, pazientzia,…gehiago eskatzen dutenak, kolore gorriz margoturiko helmugak baina “marra gorririk” izan behar ez luketenak. Denen konbinazioa beharko da aurrera egiteko eta denak behar du posible izan. Gure amona-aitonen garaian ezarritako arauek, legeek eta konstituzioek ezin dituzte gure alaba-semeen ametsak zapuztu, ezta gu denonak ere.\nGestión democrática de los conflictos, clave para un nuevo modelo de convivencia\nGestión democrática del conflicto y derecho a decidir garantizando que todas las opciones y todos los proyectos tengan las mismas opciones de defenderse y llevarse a la práctica si logran el respaldo popular necesario.


Kontuz ibili behar da, esate baterako, hizkuntza bera egiten duten herrialdeetan ere, termino baten adiera desberdinekin. Adibidez, Espainian "llanta" ibilgailu baten gurpilaren metalezko barruko pieza da, gainean pneumatikoa hartzen duena, eta Amerikako espainieran, aldiz, pneumatikoa. Kopuruak aipatzen direnean, berriz, AEBn "billion" 109 da, baina Erresuma Batuan 1012.\nGaizki-ulertuen beste adibide bat kirol-oinetakoak egiten dituen Nike enpresak sortu zuena da. 1990eko hamadaren azken aldean, lasterka egiteko "Nike Air" oinetakoen logoan, "Air" hitzaren irudian sugarrak erabili zituen. Ikur horrek arabieraz "Allah" hitza adierazteko grafiaren antz handia zuen, eta horrek musulmanen artean haserrea eragin zuen. Musulman askok sentitu zuten irainaz oharturik, Nikek milaka oinetako-pare merkatutik erretiratu behar izan zituen, eta lan handia egin behar izan zuen, urrundu ziren bezeroak ostera bereganatzeko.


Irekia Eusko Jaurlaritza - Gobierno Vasco :: Garapenerako Lankidetza- programetarako laguntzak arautzen dituen dekretuaren proiektua egin aurreko kontsulta publikoa\nGarapenerako Lankidetza- programetarako…\nGarapenerako lankidetza-programetarako laguntzak arautzen dituen dekretu-proiektua egin nahi da, giza garapen iraunkorra ikuspegi lokal-globaletik sustatzeko.\nAdministrazio Publikoen Administrazio Prozedura Erkidearen urriaren 1eko 39/2015 Legearen 133.1 artikuluan ezarritakoarekin bat etorriz, erregelamendua egin aurretik, kontsulta publikoa egin da, Administrazioaren web-atarien bidez (euskadi.eus eta Irekia). Kontsulta horietan, etorkizuneko arauak uki ditzakeen subjektuen eta erakunde ordezkagarrienen iritziak jaso dira.\nHorretarako ezarritako epea igaro eta aipatutako izapideen emaitza baloratu ondoren, araua idazteko prozedura izapidetzen jarraituko da, eta saileko sailburuak aldez aurretik onartu beharko du.\nDekretu-proiektua, Euskadiko Sozietate Zibilen Erregistroa arautzen duena. Aurretiazko kontsulta publikoa. Ondorioak


Ezkurdia eta Zabaleta, elkarrekin atzera ere - Sakana - Guaixe.eus\nEzkurdia eta Zabaleta, elkarrekin atzera ere\nGuaixe 2019-07-30 10:58\nAndra Maria Zuria Torneoan bikoa osatuko dute sakandarrek. Eskuko minak onera egin diola aitortu du Zabaletak eta biharko prest egon nahi du\nGasteizko Andra Maria Zuria Torneoa antolatzeko, kosta egin da aldeak ados jartzea; baina atzo, astelehena, aurkeztu zuten. Abuztuaren 5ean abiatuko da torneoa. Laburragoa izango da aurten eta lau bikok hartuko dute parte; abuztuaren 5ean eta abuztuaren 6an finalerdiak jokatu ondoren, abuztuaren 9an final handia jokatuko da.\nAspeko bikoak Irribarria-Rezusta eta Ezkurdia-Zabaleta dira, eta Baikokoak Bengoetxea VI.a-Imaz eta Urrutikoetxea-Albisu. Besteak beste, Altunaren eta Aimar Olaizolaren falta sumatzen da, baina euren enpresek beste torneo batzuetarako dituzte erreserban. Ezkurdia eta Zabaleta bikote sakandarra Sanferminetako Torneoa irabaztetik datoz, eta Zabaletak berak sarritan esana du Ogeta bere frontoirik kuttunetakoa dela, oso ondo doakiola eta nahiz eta sarritan Gasteizko Andra Maria Zuria Torneoa irabazi, aurten ere torneoa lortzeak ilusio handia emango liokeela. Badirudi ostiralean Ermuan eskuin eskuan sentitutako oinazeak gainditu dituela –Etxarrengoak oraindik ez zekien azaltzen beroketan zer gertatu zitzaion, baina baliteke takoetan burbuila bat sortu izanak eragin ahal zituela oinazeak– eta bihar Azpeitian Olaizola II.arekin batera Altunaren eta Albisuren kontra jokatuko duen partidarako prest egotea espero zuen, eta, jakina, Gasteizerako zer esanik ez. Beraz, Gasteizko torneoa irabazteko faboritoen artean daude sakandarrak.


Bolibiatik 6. kronika: Gobernua barrutik ezagutzen | Askapena\nBolibiatik 6. kronika: Gobernua barrutik ezagutzen\nSubmitted by admin on Al, 2016/08/22 - 10:01\nIritsi gara La Pazera eta sartu gara brigadaren azken txanpan. La Pazen daude gobernuko instituzio gehienak eta ministerioak ezagutzen egon gara. Jarraian azalduko dizuegu ikasitakoa.\nMaria Nela Prada ekonomia ministesterioko gabinete buruak egin zigun harrera aurrekoan. Berarekin bi ordu luzez aritu ginen solasean. Ekonomian gobernuak dauzkan erronkak azaldu zizkigun ikuspuntu zintzo batetik. Aldaketa nagusiak aipatze aldera, oraingo ekonomia ereduko subjektuak bolibiarrak direla azpimarratu digu.\nEredu ekonomikoa hiru ardatzetan definitu dute; soziala, komunitarioa eta produktiboa. Soziala dela dio, Evo gobernura iritsi arte irabaziak eta baliabideak kanpora joaten zirelako eta orain Bolibian geratzen dira, bono sozialetan, pentsioetan… Onartu zuen ekonomia komunitario batera iristeko oraindik asko falta dela, baina azpimarratu zuen dagoeneko eredu horren balore batzuk bere egin dituztela, elkartasuna esaterako. Ekonomia produktiboari dagokionez, Bolibia betidanik lehengaien esportatzailea izan da, balio erantsirik gabe. Orain ordea, horrekin hautsi eta matrize produktiboa dibertsifikatu nahi dute.\nAriana Campero mini stroa bera izan zen osasun arloan gobernu honek aurrera eramaten dituen politikak azaldu zizkiguna. Camperok aitortu zuen oraindik ere lan handia dagoela egiteko osasungintzan, baina orain arte martxan jarritako zenbait programa arrakastatsu kontatu zizkigun. “Mi salud” programa da horietariko bat. Herritar guztiek lehen mailako atentzioa izateko lanean ari dira, eta bereziki etxez etxeko atentzioa ematen da programa honen bidez.\nJuana Azurduy bonoaz ere aritu ginen. Bono hau haurdun dauden emakumeek jasotzen dute haurdinaldian zehar egiten dituzten kontroletan, haurrak 2 urte betetzen dituen arte. 7 urte dira dagoeneko programa martxan jarri zela eta emaitza oso onak eman ditu. Besteak beste, jaioberrien heriotza tasa gutxitzea lortu dute.\nMediku kubatarren elkartasun zerbitzuak Bolivian duen garrantzia azpimarratu zuen Camperok. Zerbitzu honek hamar urte bete ditu aurten eta besteak beste, honi esker 172.000 bolibiarrek ikusmena berreskuratu dute\nHerritarren ahalduntzea (fortalecimiento ciudadano)\nPresidenteordetzaren barruan dagoen sekzio bat da herritarren ahaduntzearena eta bertako zuzendari Juan Carlos Pintorekin egoteko aukera izan genuen. Luze aritu ginen aldaketa prozesuaz, biltzar konstituziogileaz… baina zenbat elementu azpimarratzen saiatu zen. Batetik, lidergotza berriak sortzearen garrantzia aipatu zuen. Bide beretik, oinarri sozialean formakuntza politikoa bultzatzearen beharra nabarmendu zuen. Pintoren ustez, herritarrek kontzientzia politikoa izan behar dute, aldaketa prozesuaren oinarri baitira azken finean. Eta zentzu honetan, mugimendu sozialak onuradunak izatetik protagonista izatera pasa behar dira.\nEvo gobernura iritsi zenean sortu zen lehen ministeriordetza izan zen. Mugimendu sozialen artikulatzea eta gobernuarekin harreman zuzena izatea bilatzen du. Marcelo Oliva zuzendariarekin izan ginen eta horrelak ministeriordetza bat egotearen garrantzia azpimarratu zuen. Izan ere, Olivaren iritziz mugimendu sozialak dira benetan aldaketa prozesu honen protagonista. Hauek gobernuak aurrera eramaten dituen politiketan inziditzeko tresnak behar dituzte eta ministeriordetza horietako bat da.


69E/2020 EBAZPENA, abenduaren 17koa, Komunikazioko eta Erakundeekiko Harremanetako zuzendari nagusiak emana, zeinaren bidez baimentzen baita Tafallako (FM 104.4) lizentziaren titulartasuna eskualdatzea.\n2019ko martxoaren 22an 21’sth GB World Time Media SL enpresak idatzi bat aurkeztu du, haren bidez baimena eskatuz Sauzal 66, SLren titulartasuneko irrati lizentzia (FM 104.4), Tafallakoa, eskualdatu dakion. Lizentzia hori Kultura, Turismo eta Erakunde Harremanetako kontseilariaren otsailaren 22ko 14/2013 Foru Aginduaren bidez eman zen eta 2028ko martxoaren 1era arteko indarraldia du, egun hori barne.\nNafarroako Foru Komunitateko Ikus-entzunezkoen Komunikazio Zerbitzuei buruzko urtarrilaren 25eko 5/2012 Foru Dekretuaren 22. artikuluak xedatzen duenez, ikus-entzunezko komunikazioko lizentziei buruzko negozio juridikoek bete beharko dute Ikus-entzunezko Komunikazioari buruzko martxoaren 31ko 7/2010 Lege Orokorraren 29. artikuluan xedatutakoa.\nZehazkiago, 7/2010 Legearen 29. artikuluko 2. apartatuak honako hau xedatzen du:\n–Bi negozio juridikoak egiteko, gutxienez bi urte igaro behar dira lizentzia lehen aldiz adjudikatu zenetik.\n–Edozein kasutan, debekatuta dago azpierrentamendua.\n–Eskualdaketarako baldintza da lizentziaren adjudikazioa lortzeko eskaintza betetzea.\nAipatutako negozio juridikoarekin zerikusia duten enpresek aurkeztu dute beharrezkoa den dokumentazioa, eskualdaketarako baimen judiziala barne, konkurtso prozedura baten barruan lortu ondoren.\nLizentzia horren titulartasuna eskualdatzeak ez dakar ukitutako lau herrien irrati pluraltasunaren mugak haustea, Ikus-Entzunezko Komunikazioaren Lege Orokorraren 37.1. artikuluaren arabera (titular berriak ez du beste irrati lizentziarik kudeatzen herrian).\nIrrati jabari publikoaren erabilerari buruzko Erregelamendua onesten duen otsailaren 24ko 123/2017 Errege Dekretuaren 39.4 artikuluan ezarritakoarekin bat, 2020ko ekainaren 22an, Aurrerapen Digitalerako Estatu Idazkaritzak urte bereko ekainaren 21eko ebazpen bat jakinarazi du, zeinaren bidez baimentzen baita Tafallako irratiari dagokion negozio juridiko hori, bai eta Foru Komunitatetik kanpoko beste batzuk ere.\nHalaber, Zenbait Zerga Aldatu eta Beste Tributu Neurri Batzuk Hartzeko abenduaren 28ko 38/2013 Foru Legearen 180.2.b) artikuluari jarraikiz, baimenduriko negozio juridikoan ezarririko eskualdaketaren urteko zenbatekoaren 100eko 2,5eko tasa ezartzen da. Era berean, estaldura eremuaren araberako gutxieneko tasa bat ezartzen da; kasu honetan, estaldura eremua 10.001 eta 50.000 biztanle artekoa denez, urteko tasa aplikagarria 600 eurotik gorakoa izan beharko da.\nIkusirik Publizitate Instituzionalaren, Sare Sozialen eta Ikus-entzunezko Baliabideen Ataleko buruaren txosten-proposamena, eta Lehendakaritzako, Berdintasuneko, Funtzio Publikoko eta Barneko Departamentuaren egitura organikoa ezartzen duen urriaren 30eko 259/2019 Foru Dekretuaren bidez esleituak ditudan ahalmenak erabiliz,\n1. Baimentzea Sauzal 66, SLren lizentziaren titulartasuna eskualdatzea 21’sth GB World Time Media SLri lizentziaren indarraldia bukatu arte. Titular berria subrogatuko da aurreko titularrak, negozio juridikoaren xede den tituluak eraginda, zituen eskubide eta betebehar guztietan.\n2. Hilabeteko epea ezartzea 600 euroko tasa ordaintzeko, negozio juridikorako baimena jakinarazten den egunetik aurrera. Behin tasa hori ordainduta, Nafarroako Ikus-entzunezko Komunikazio Zerbitzuen Emaileen Erregistroan ofizioz eginen da aldaketa, eta ebazpen hau Nafarroako Aldizkari Ofizialean argitara dadila aginduko da, irmo bihurtu ondoren.\n3. Ebazpen hau 21’sth GB World Time Media SLri eta Sauzal 66 SLri jakinaraztea, eta igortzea Komunikazioko eta Erakundeekiko Harremanetarako Zuzendaritza Nagusiko Komunikazio Zerbitzuari, Irrati Espektroa Planifikatu eta Kudeatzeko Zuzendaritza Nagusiari eta Estatuko Ikus-entzunezko Komunikazio Zerbitzuen Emaileen Erregistroari.\n4. Ebazpen honek ez du administrazio bidea amaitzen, eta honen aurka gora jotzeko errekurtsoa aurkezten ahal da, Lehendakaritzako, Berdintasuneko, Funtzio Publikoko eta Barneko kontseilariari zuzendua, hilabeteko epean, jakinarazi eta biharamunetik hasita. Administrazio publikoek administrazioarekiko auzi-errekurtsoa jartzen ahal dute eskumena duen ordena jurisdikzionalari zuzendua, jakinarazi eta biharamunetik hasita bi hilabeteko epean, alde batera utzi gabe Nafarroako Gobernuari aurretiazko errekerimendua egin ahal izatea, Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikuluan aurreikusitako moduan eta epeetan.\nIruñean, 2020ko abenduaren 17an.–Komunikazioko eta Erakundeekiko Harremanetako zuzendari nagusia, Pablo Roncal Los Arcos.\nIragarkiaren kodea: F2015664


Lavándula, euskal produktu komestiko naturalak eta jasangarriak - Ekonomiaren KZ\nArtisau-xaboiak egiteko zaletasunak duela 15 urte elkartu zituen Ainara Beobide eta Ainhoa Aramburuzabal. 2019an, zaletasuna lanbide bihurtzea erabaki zuten bi lagunek, eta Lavándula kaleratu zuten, naturala, beganoa eta ekologikoa den kosmetika marka, Otxandioko (Bizkaia) laborategian hasieratik amaierara egindakoa.\n“Dena aisialdi gisa hasi zen, baina hainbeste gustatu zitzaigun, naturopatian, dermokosmetikan, formulazio aurreratuan eta abarretan formatzen hasi baikinen, 2019ko martxoan gure laborategia inauguratu arte”, dio Ainara Beobide Lavándulako sortzaileetako batek. Laborategi horretatik, Bizkaiko enpresak bere produktu guztiak egiten ditu hasieratik amaierara, hala azaltzen du Beobidek: “Produktu berri bat merkaturatzea pentsatzen dugunean, I+Garekin hasten gara, kasu bakoitzean gehien gustatzen zaigun formula aurkitzeko, eta testatzeari ekiten diogu. Hurrengo urratsa Europako Atarian jakinaraztea da, eta hortik aurrera gure laborategian egin, ontziratu eta etiketatzen da, salgai jarri ahal izateko”.\nFormulak garatzeko erabiltzen duten lehengai gehiena Otxandioko ingurune naturaletik dator; izan ere, “gure landaketako landareak biltzen ditugu. Gure ustez, horrek balio erantsia ematen dio produktuari, bilketa egiteko une zehatzaren zain gaudelako eta errespetuz eta modu jasangarrian egiten dugulako”, Beobideren esanetan. Hala ere, badaude emultsio mota batzuk, lurraldean aurkitu ezin diren landareen printzipio aktiboak eskatzen dituztenak eta, beraz, kanpoan erosten dituztenak. “Dena den, beti bilatzen ditugu ingurunea eta ingurumena errespetatzen dituzten eta gure balio etikoekin lerrokatuta dauden hornitzaileak”, zehaztu du sortzaileak.\nLavándulatik sektore kosmetikoaren joerei jarraitzen saiatzen dira, eta etengabeko ikaskuntzan egoten, hobetu ahal izateko, baina filosofia errespetatuz. “Gure bezeroek kosmetika % 100 naturala, beganoa eta ekologikoa kontsumitzen dute. Pertsona horiek badakite kontsumo-ohiturak aldatu egin behar direla, eta ekonomia zirkularraren eta jasangarriaren alde egiten dute. Horregatik, gardenak izan behar dugu lantzen dugunarekin, eta hurbiltasun-zerbitzu bat eman behar dugu kalitatezko produktu esklusibo eta errespetuzko batekin”, Beobidek dioenez.\nBere produktuak Euskadi eta Nafarroa osoko lokaletan aurki daitezke, eta Estatuko merkatuan sartzen hasi dira, marka Bartzelonan, Toledon edo Asturiasen ezarriz. Gainera, online dendaren bidez ere saltzen dute eta aholkularitza pertsonala eskaintzen dute. “Ia hiru urte daramatzagu laborategia irekita, eta oso pozik gaude. Gure asmoa da aurrera egiten eta hazten jarraitzea, pausoz pauso, gure filosofiari leial izaten eta gauzak ondo egiten saiatzen”, amaitu du.\n← MUk eta Sandboxek kriptografia postkuantikoa ikertuko dute\nLuxuzko produktuen merkatua, inbertitzeko aukera ona →


2019/05/31 sustatu.com -- Albiste originala ikusi\nAste bukaera honetan iritsi zaigun eguraldi onarekin batera..., Mendiak Aplikazioaren azken bertsioa ere jaitsi dezakezu. Mendizalea bazara, lagunekin eta familiarekin zure herri inguruko mendiak igotzeko ohitura baduzu, hauxe duzu zuretzako aplikazioa, euskaraz eta gure lurraldeko mendi guztien informazioarkein. Gustu baduzu, probatu (edo eguneratu) Mendiak, edo instalatu zure telefonoan: hemen, Android eta iPhone gailuentzat.\n2016ko udazkenean argitaratu genuenetik, ia 15.000 lagunek instalatu dute Mendiak APPa, eta ehunka mendi-igoera kargatzen dira aplikazioan astero-astero. Mendiak aplikazioak, Euskal Herriko 2000 mendiren inguruko informazioa ematen dizu, eta zure igoerak markatzeko, gordetzeko eta partekatzeko aukera ematen dizu.\nOrain dela 2 urte pasa argitaratu genuenetik, etengabe ibili gara aplikazioa eguneratzen eta hobetzen, euskal mendizaleei ahalik eta aplikaziorik arin eta erabilgarriena eskaintzeko. Azken hilabeteetan garatu ditugun berrikuntzen artean daude, esate baterako.\nMapa arin, polit eta praktikoagoak.\nEduki gehiago, mendiak, informazio praktikoa, trackak...\nDominak irabazteko aukera, mendi-lehiaketetan bezala. Zuk igo mendiak, eta dominak lortzen joango zara, animo!\nZure profilean aukera gehiago eta estatistika osatuagoak.\nBeste mendizale batzuen datuak ikusteko aukera, besteen igoerak atsegiteko aukera, eta abar. Aplikazioaren alderdi soziala ere garatu dugu.\nInformazio gehiago CodeSyntaxen webgunean.\nMendizale eta familientzat garatutako aplikazioa\n2016ko udazkenean argitaratu genuen Mendiak APPa. Orduan azaldu genuen bezala, mendizale arrunt eta familientzat pentsatutako aplikazioa da Mendiak. APP erabilterraza (webgunea ere badu, mendiak.eus), eta euskal mendizaleentzat erabilgarria izan nahi duena, ondorengo informazioa eta aukerak eskainiz:\nEuskal Herriko mendi nagusien zerrendak, fitxak eta informazio praktikoa ematen ditu: kokapena, altimetria, argazkiak, mapak, eta abar. Une honetan 2.000 mendiren informazioa aurkituko duzu.\nIgotako mendiak markatu eta gordetzeko aukera ematen dizu.\nAplikazioak estatistika pertsonalak ematen dizkio erabiltzaileari (zeintzu mendi igo dituen, noiz, zenbat aldiz,...). Horrela, aplikazioa, nor berarentzat datu-base historiko eta katalogo pertsonal modukoa ere bihurtzen da.\nEuskaraz dago eta Androiderako zein Iphoneetarako dago garatuta. Esan bezala, webgunea ere badu, mendiak.eus Azkenaldi honetan, abenduan aurreratu genuen bezala, erreminta eta aukera berriak gehitu dizkiogu aplikazioari. Dagoeneko erabiltzaile guztientzat daude eskuragarri azken bertsioan. Sartu eta probatu!


Herritarren eskaerak: 319\nBabestutako 76 etxebizitza Beasainen\nLehenengo eraikina dagoeneko altxatuta dago, eta aurki bigarrenari ekingo diote Etxebizitza guztiak partzela bakar batean eraikiko dira, garajea izango du sotoan eta erdi-sotoan. Bi eraikin egingo dira, eta beheko solairua, beste 3 solairu eta atikoak izango dituzte. Fatxadak aurrefabrikatutako hormigoizko panelekin egingo da, artile minerala erabiliko da isolamendutarako, eta barru aldetik kartoi-igeltsuzko panel arinak ipiniko dira. Ate-leihoak berriz, aluminio anodizatuzkoak, zubi termikoaren hausturarekin. Berokuntzarako gas naturalarekin funtzionatzen duten galdara zentralizatuak eta etxeko ura berotzeko eguzki-panelak jarriko dira.\nAñanako Gatza Harana, birgaitze prozesuan\nIruneko Coloneko geltokiaren hobekuntzak 5.000 pertsonei egingo die mesede\nNeiker-Tecnaliak eta Arson Ingeniaritza enpresak ureztapena urrunetik kontrolatzeko sistema aurreratu bat jarri dute martxan\nAkordioa Jaurlaritzaren eta Sustapen Ministerioaren artean Gasteiz-Donostia nazioarteko zabalerako trenbide loturarako\nIñaki Arriola sailburuak eta Jose Antonio Santano alkateak eraberritu den Colon ibilbideko topoaren geltokia bisitatuko dute\nLanda eremuko emakumeek “Laguardiako aldarrikapena” aurkeztu dute\nEusko Jaurlaritzak Eibarko geltokia eraldatzeko lanak hasi ditu\nArriolak Etxebizitza Legeari buruz hiritarrek egindako galderei erantzun die\n‹ Aurrekoa 1 2 … 179 180 181 182 183 184 185 186 187 … 199 200 Hurrengoa ›


Home / Educación e igualdad\n10:44\tDiversidad, Educación e igualdad, Berdintasuna\nKultura bidezko normalizazioa lortzeko asmoa duten obrak programatuko dira hiru egunean zehar Portugaleteko Udalak eta Zinegoak Bilboko gaylesbotrans Zinema Jaialdiak PortuZine 2014 antolatu dute, familia guztientzako zinema eta arte eszenikoen lehenengo erakusketa. Umeei, familiei, nerabeei eta publiko orokorrari zuzendutako aktibitatea da PortuZine, kalitatezkoa eta erakargarria den proposamen kulturalarekin disfrutatu eta dibertitu daitezen egina. Azaroaren 7an, 8an eta 9an izango den …\n08:09\tBerdintasunerako emanaldiak, Educación e igualdad, Berdintasuna\nhttp://elmailing.com/tallerigualdad/ Gizon eta emakumeen arteko berdintasunari lotuta gaur egungo nerabeen belaunaldiaren jokabideak aztertuz gero, aurreko belaunaldiekin alderatuta hobekuntza nabarmenak antzeman daitezke, baina, halaber, jadanik gaindituta behar luketen jarrera eta baloreak mantentzen dira. Baina neska-mutilak, neurri handi batean, bizi diren gizarte eta kultura ingurunearen isla dira, eta zoritxarrez, gizartearen aldaketak sarritan kosmetikoak izaten dira sakonak bainoago. Horrela, EDEXek berdintasunean oinarritutako afektu …


CIRCULA! Atzerapena Kanarietako geltokian, data berriak – ADDE dantza\nCIRCULA! Ekintzak Kanarietan\nOsasun pandemiaren ondorioz, Circula! Dantzaren sorkuntza eta formakuntzaren trenak zenbait ekintza atzeratu behar izan ditu.\nKanarietan, adibidez, baina dagoeneko data berriak iragarri ditzakegu!!\nAurtengo edizioan, Kanariar Uharteek Euskal Herria hartuko dute, eta hautatutako konpainia Mikel Aristegui zuzendariaren Sil Producciones – Artes en movimiento da, Le Ciel Productions Marcela San Pedrorekin batera “Sin título 97/17” lanarekin.\nTenerifeko Espacio La Granja-n eskainiko du konpainiak bere lana maiatzaren 23an, 12: 00etan.\n“Sin título 97/17” Sinopsia\nGIB eta HIESAri buruzko 55 minutuko dantza duoa. “Artistes face ou SIDA” elkartearen gonbidapenari esker Suitzan sortutako lana da. 20 urte beranduago, Marcela San Pedrok eta Mikel Aristeguik, Madrilgo Koreografia Lehiaketa irabazk zuen pieza berrikusi eta eguneratu dute.\nDatuak oso esanguratsuak dira: gaur egun GIB + arekin kutsatutako 40 milioi pertsona daude munduan eta bakarrik horien erdiak jasotzen du tratamendua. Zer gertatuko litzateke munduko biztanleriaen erdiak bakarrik jasoko balu COVIDaren txertoa?\nEta maiatzaren 22an izango da Mikel Aristegui konpainiako zuzendariak Gune berean emango duen tailerra, mugimenduan interesa duten pertsonei zuzendua.\nKoreografo/interpreteek komunikazio-modu gisa mugimenduan interesa duen jendearekin lan egiten duten workshop baten bidez, egoera zehatzak erabiliko ditugu enpatia, laguntza fisikoa, laguntza morala, zalantzazko etorkizuneko planak, kontaktua, inprobisazioaren bidezko konposizioa eta pieza hau sortzeko landu dugun beste egoera eszenikoren bat lantzeko.\nCIRCULA! ren informazio guztia HEMEN jarrai dezakezu.\n22 March, 2021 /0 Comments/by ADDE\nEUSKAL HERRIKO DANTZA LANEN KATALOGOAREN EDIZIO BERRIA 2021 DANTZAREN NAZIOARTEKO EGUNA 2021


sendotxo / sendotze\nsendotza iz Elizaren sakramentua, bataioan harturiko grazia sendotzen duena.\nAlferrik egin zuen zin apezpiku batek eman ziola zaflada batez sendotza, hamar urte zituelarik: patre-nostreak osorik esaten ere ez zuen asmatu. Juan Garzia «Bizi alegiazkoak» - Marcel Schwob - 113. orr.\nUBI egiten ari ginela sendotzako sakramentua hartu behar zuen Arrigainek, aurreko bi-hiru urteetan horretarako prestatzeko asteroko bileretan ibili ondoren. Xabier Mendiguren Elizegi «Nerabearen biluzia» - 50. orr.\nHorrez gainera, orobat nire esku ditut, eta poztuko zaitu entzuteak, Miss Cardewren jaiotza-agiria, bataio-agiria, kukurruku eztularen agiria, erroldarena, txertoarena, sendotzarena eta elgorriarena. Antton Olano «Fidel izan beharraz» - Oscar Wilde - 147. orr.


GNEAUPP-ek zauri kroniko konplexuko Unitatea egiaztatu du | OSI EZKERRALDEA ENKARTERRI CRUCES\nInicio Nabarmena GNEAUPP-ek zauri kroniko konplexuko Unitatea egiaztatu du\nGNEAUPP-ek zauri kroniko konplexuko Unitatea egiaztatu du\nEzkerralde-Enkarterri-Gurutzetako ESIko Zauri Kroniko Konplexuko Unitateak GNEAUPPen ziurtagiria lortu du Bikain kategoriarekin. Gaur egun, Espainian 5 unitatek baino ez dute akreditazio hori lortu: Bik Bartzelonan, batek Madrilen eta bik Bizkaian.\nGNEAUPPek (Presio-ultzerak eta zauri kronikoak aztertzeko eta horiei buruz aholkatzeko Espainiako taldea da) Espainiako eta Latinoamerikako zentroetako zaurien unitateetarako akreditazio-sistema bat garatu zuen, aditu-talde batek adostuta, edozein asistentzia-erakundek behar dituen ezaugarriak eta kalitate-estandarrak oinarri hartuta. Horrek esan nahi du unitateak edo klinikak kalitate-maila ezin hobeak lortzen dituela presio-ultzeren eta beste zauri batzuen arazoaren kudeaketan prebentzioaren eta tratamenduaren arloetan.\nZazpi analisi-eremu hartzen ditu: antolaketa, kudeaketa logistikoa, informazioaren kudeaketa, alderdi etikoak, prozesu asistentzialak, prestakuntza eta ikerketa eta kalitatea.\nPresio-ultzeren prebentzioan lanean luze daramagun arren, Zauri Kroniko Konplexuaren Unitatea 2019ko abenduan eratu zen, praktika aurreratuko erizain bat sartu zuen eta harremanak egituratu zituen ESIko erizaintzako unitate desberdinekin, baita hainbat zerbitzu medikorekin ere, hala nola kirurgia, nutrizioa, barne-medikuntza, laborategia, infekziosoak, errehabilitazioa eta lehen mailako arreta eta asistentzia soziala.\nZohartze Larizgoitia Elejalde da unitatean sartu zen praktika aurreratuko erizaina. Gure erakundean izan duen eragina oso nabarmena izan da. Hori guztia zauri kronikoen eta presio-ultzeren esparruan lan bikaina egiten duten profesional askoren lanaren emaitza izan da.\nNoticia anteriorOspitaleratutako haurren eguna\nNoticia siguiente2022KO ERIZAINTZAREN EGUNA Bideak esploratzen, aukerak zabaltzen


14 feb 13 - 8 may 13\nMediterraneo itsasoa, Marseillatik ikusita\nMediterraneoa edo Mediterraneo itsasoa Ozeano Atlantikoaren ekialdean dagoen itsasoa da. Europa, Afrika eta Asiaren artean kokaturik, 2.500.000 km² inguru ditu, eta munduko barne itsaso handiena da.\nOzeano Atlantikoarekin, Gibraltarko itsasartearen bidez dago lotuta. Erromatarrek Mare Nostrum (Gure Itsasoa) deitu zioten.\nItsaso Gorriarekin lotzen du Suezko kanalak Egipton.\n2 Barneko itsasoak\n3 Kostaldeko herrialde eta hiri nagusiak\n3.2 Bestelako lurraldeak\n[aldatu] Uharte nagusiak\nEkialdean: Zipre, Kreta eta Rodas.\nErdialdean: Sardinia, Korsika, Sizilia eta Malta.\nMendebaldean: Mallorca eta Menorca (Balear Uharteak).\n[aldatu] Barneko itsasoak\n[aldatu] Kostaldeko herrialde eta hiri nagusiak\n[aldatu] Bestelako lurraldeak\nHurrengo ibaiak Mediterraneon itsasoratzen dira: Jucar, Segura, Ebro, Rodano, Po, Nilo.\n↑ 159. araua, Euskaltzaindia, http://www.euskaltzaindia.net/dok/arauak/Araua_0159.pdf. Noiz kontsultatua: 2010-10-6\nOrrialdearen azken aldaketa: 11:41, 2 otsaila 2013.


Tatiana Navki figura skateraren bizitza pertsonala\nTatiana Navka Ukrainan jaio zen, Dnepropetrovsk hirira 1975eko apirilaren 13an, Sobietar familia tipiko batean. Bere ama economist zen, bere aita ingeniari bat. Gurasoek gazterian kirolak gustuko zituztela eta, beraz, maitasun eta sasoi bat eman zien haren alaba. Tatyana berak aukeratu zuen kirol motak. Eskasiaren baldintzetan, patinak lortzeko zaila zen. Hala ere, gurasoek egindako ahaleginen ondorioz, bost urterekin Tatiana Navka lehen patinak lortu zituen. Aurretik, skate maite zuen, eta, beraz, izotz neska ia ez zuen sentitzen patinak eta arrabolen arteko aldea.\nPatinaje artifizialeko lehen urratsak.\nHandik gutxira, patinajeko irudia Tatiana Navka-ren bizitzan gertatu zen. Aurretik bere patua aurkitu zuenean, eskola bikaina izan zen eskolan, baina patinaje artifizialean xurgatu ostean, lehen "laukotea" bere egunkarian agertu zen.\n1980. urtean, patinaje irudia Tatianaren bizitzan sartu zen. Natalia Dubova entrenatzaileak ohartarazi zuen neska diligente, arduratsua eta pazientzia. Zenbait urte geroago, Navka hamalau urte zituela Moskura gonbidatu zuten. Tatiana gazteen bizimodua konplexuagoa bihurtu zen. Egunero Tanya altxatu behar izan zuen egunsentian eta "Belokamennaya" iritsi zen Mytishchi-ra. Baina neska, uste osoz aurre egin zezakeen guztia eta dena lortzeko. Tatiana ahalegina luze baten ondorioz, eta egia bihurtu zen onena.\nKirolariaren hasierako irteera izotz handian izan zen SESBko talde nazionaleko lehiaketak, Samvel Gezalyan-rekin batera. 1994an Olinpiar Jokoetan 11. postua irabazi zuten. Baina denbora pixka bat geroago, Navka eta Gezalyan pareak desegin egin ziren, Tatiana Nikolai Morozovekin lankidetzan hasi zen. Elkarrekin 1998an Neguko Olinpiar Jokoetan parte hartu zuten.\nUne horretatik aurrera, neska Nikolai Morozov izotzariarekin partekatzen zuen eta Errusiako selekzio nazionalean jokatzen hasi zen. Roman Kostomarov Navka-ren bazkide berria bihurtu zen. Autobusak bikotekidearen itxaropenak jarri zituen eta Amerikako Estatu Batuekin haiekin entrenatu zuen. Hala eta guztiz ere, urtebete beranduago, bere burua aldatu zuen. Horrenbestez, bere ikuspuntutik, Roman Kostomarov eta Anna Semenovitx pare bat zirudien. Natalia Linnichukek iritzia eman zion erromatar bati eta Tatiana honi buruz galdetu zion. Bien bitartean, entrenatzaileak Navka aurretik egin zuen harridura handia. Bazkide ez bazen ere, skaterrak ametsa amets bihurtzea erabaki zuen, haur baten jaiotza. Bizitza pertsonalak garai hartan kirolak baino askoz ere gehiago hartu zuen.\nBere urte gazte guztietan, Tatiana, Alexander Zhulin idazle ospetsuarekin maitemindu zen. Bere emazte Maya Usovarekin batera, Dypropetrovsk Tatyana jaioterrira bisitatu zuen. Orduan, Tanya eta bere lagunak egunero etorri ziren bikote hau prestatzeko, eta autografoei galdetu zitzaien bakoitzean. Hogei ale inguru zeuden neska batean pilatu ziren. Whatever izan zen, atleta berak ez zuen Tatyana nabaritu. Urte batzuk geroago, Navka dagoeneko Mosku ikasten ari zenean, Zhulina Usovarekin aurkitu zuen bertan entrenatzen zuen estadioan. Zorionez, nerabeak ez zuen amaieran!\nTatiana Navkak kirolarien ospakizunen beherakadaren erritmoa jaitsi zuen. Eta, aldi berean, Navka gaztearen zirrikiturik agertu zen gero eta gehiago Zhulinekin. Hamabigarrenean, Navkak Frantziako topaketak egin zituen eta Zhulin ere bazen ere. Izan ere, skaterrak berak ez zuen nahi, ez gehiago, ez gutxiago. Une horretatik Tatyana eta Alexander elkarrekin bizitzen hasi dira.\nKirol karrera berritzea.\n2000ko otsailaren 17an elkarrekin bizi ziren bost urte igaro ondoren, Tatyana Navka eta Alexander Zhulin ofizialki ezkondu ziren. Ameriketako Estatu Batuetako notarioetako batek lagundu zuen horretan. Hilabete batzuk igaro ondoren, maiatzaren 2an Sasha alaba jaio zen zoragarri hau. Une honetan, bikote gozoa Estatu Batuetan bizi zen eta Montclair-en, New Jersey-n (AEB) entrenatu zuten. Berehala, bere alaba jaiotzetik ia 12 egun igaro ondoren, Tatiana Navka berriz patinak eta izotzera itzultzen dira berriro. Eta egun batzuk geroago, Roman Kostomarovek berarekin harremanetan jarri eta esan zuen bere lankidetza ez zela hautsi nahian. Skaterrek Tatyana bere lankidetza berrekiteko eskatu zion. Eta ama gazteak erabaki zuen. 2002. urteaz geroztik, Alexander Zhulin duoa hau prestatzen hasi zen, eta aholkulari atleta Elena Chaikovskaya jardun zuen. Aurrerantzean, bikote bikainak irabazi ditu Europako eta munduko txapelketetan, baita Olinpiar Jokoak ere.\n2007az geroztik, Navka Estatu Batuetatik Errusiara itzuli da eta "Stars on Ice" proiektuko lehen denboraldian telesailetarako proiektuetan lagundu du, bertan Marat Basharov aktorea interpretatu zuenean. Haien bikotea 1 leku hartu zuten. "Ice Age" eta "Ice Age - 2" proiektuak ondoren, Tatyana bigarren izan zen eta "Eurovision Dance" ere egin zuten.\n2009ko udazkenean Tatiana Navka eta Marat Basharov "Ice Age" ikuskizuneko parte-hartzaile bihurtu ziren. Onena. " Bikote hau programaren gogokoena bilakatu zen eta irabazi zuen. Zurrumurrua atera zen Marka Basharovekin ezkonduta zegoela. Mass Media aktiboki eztabaidatu ospetsu eleberriak, eta horrek ez du Tatyana "Russian Emakumeen Sexiesten" zerrendaren burua bihurtu saihesteko.\nZhulin eta Navka ustezko dibortzioari buruzko esamesak eta Tatyana eta Marataren datozen ezkontzak bultzada biltzen hasi ziren. Beroa Alexandroren ameslari gaztearengana hurbildu zen - Natalia bere alaba. 2010ean, bikoteak ofizialki iragarri zuten dibortzioa. Hori guztia, Navka eta Basharoven arteko harremanak ez zirelako lan egin, baina Alexander Zhulin inoiz ez zen atleta gazte batekin partekatzen.\n2010eko udazkenean, Navka telebistan agertu da berriro. Ilya Averbukh "Ice and Fire" beste skater baten proiektu honetan. Ikuskizun berrian, figure skaterrek parte hartzen du 22 urteko ezagun Alexei Vorobyov abeslariarekin batera. Eta berehala zurrumurruak zeuzkaten, bikotekidearen patua piztu zen eta eleberria lotu egin zen. Horixe da, Tatiana Navka marrazkilariaren bizitza pertsonala, ekitaldi aberatsak eta grina betea.\nMunduko zinema munduko aktore ezagunenak, 2011\nAlexander Pankratov - Beltza: biografia\nEditatu Piekha: sormena eta bizitza\nClaudia Shulzhenko-ren biografia\nNola salbatu haur baten eskola eskolan\nMeloia, mertxikak eta pepinoak\nStoop zuzentzeko ariketa eraginkorrenak\nErrezeta erraz eta merkeak\nMuffins Baileys likorea\nGaruneko sarkorra haurrek: sintomak tratatzeko\n2010eko tigrearen urteko eskorpioiaren iragarpena\nAmerikako estilo arropa\nDepresioaren koloreko terapia


YouTubek azpitituluak sortuko ditu pertsona gorrentzat automatikoki | Consumer\nYouTubek azpitituluak sortuko ditu pertsona gorrentzat automatikoki\nAtariak hizkuntza ezagutzeko teknologia erabiliko du horretarako\nYouTubek azpitituluak dituzten bideoak itzultzeko asmatu duen sistemak, batez ere pertsona gorrentzat, hobekuntza batzuk izango ditu, Googlek iragarri zuenez. Azpititulu horiek automatikoki sortuko dira hemendik aurrera, hizkuntza ezagutzeko teknologia bati esker (ASR, ingelesez).\nBideoen atari ezagunak azpitituluak sortzeko aukera ematen zuen, baina ez automatikoki, eta hori eragozpen bat zen plataformarentzat. “Azpitituluak izugarrizko erronka dira, minutu oro 20 bideo-ordu berri esekitzen dira. Nola itxaron daiteke jabeek bideoei azpitituluak gehitzeko behar den denbora eman arte”, azaldu zuen Ken Harrenstienek, proiektu honetan parte hartu duen ingeniarietako batek.\nAuto-Caps-ek, programa berri honen izenak, Google Voice-ren ahotsa ezagutzeko algoritmo bera erabiltzen du. Programatzaileek uste dute azpitituluak ez direla “perfektuak” izango askotan, baina, hala ere, uste dute “beti izango direla erabilgarriak” eta teknologia hobetu egingo dela denborarekin. Programa datorren astetik aurrera egongo da eskuragarri, baina ingelesez eta kanaleko kolaboratzaile batzuentzat bakarrik. “Programa oraindik perfektua ez denez, ziur egon nahi dugu gure jarraitzaileekin ‘feedback’ lortuko dugula, modu globalean merkaturatu aurretik”, esan zuen Harrenstienek.\nEnpresak “Auto-timing” zerbitzuaren bidez azpitituluak eskuz sortzeko aukera ere emango du. Erabiltzaileak hitz guztiekin testu bat sortu besterik ez du egin behar, eta Googleren ASR teknologiak intuituko du non joan behar duten hitz horiek eta azpitituluak behar bezala kokatu.\n“Google Video eta Youtubeko lehen azpitituluak iragarri genituenetik, hobekuntza asko egin ditugu eta zerbitzuaren funtzionaltasuna handitu dugu. Aurrerapen horiek guztiak oso garrantzitsuak izan dira niretzat, ez bakarrik haietan lan egin dudalako, gorra naizelako baizik, baina zalantzarik gabe teknologia hori da guztietan garrantzitsuena”, esan zuen Harrenstienek.\nazpitituluak personas sordas-eu youtube